text:
آذربایجان ائل ماهنێلارێ
ابتدا متن و اطلاعاتی درباره ماهنی های آذربایجانی در این پست قرار می دهم انشاالله بزودی اجرای این ماهنی ها را با صدای اساتید بزرگ موسیقی و خوانندگان آذربایجانی جهت دانلود در اختیار شما عزیزان قرار خواهم داد. در این پست شما می توانید متن تعدادی از مشهورترین ماهنی ها را بخوانید.
ماهنیلار
تورک خلق ادبیاتی
یازان: علیرضا صرافی
ماهنی لارین چوخو بلا واسیطه ایش ، امک و مراسم لرده میدانا چیخدیغی اوٍچون ، اونلارین مئلودیسی ده اؤزلری ایله پارالل صورتده یارانمیشدیر.
اساسًا لیریک کاراکتر داشیان خلق ماهنیلاری مضمونجا موختلیفدیر . اونلارین بؤیوک اکثریتینین ده محبت ، سئونلرین صاف دویغولاری ، حسرت و اضطرابلاری ترنم اوْلور . بیر پارا ماهنی لار دا خلق قهرمانلاری شأنینده یارانیب ، دیللره دوشموشدور "قاچاق نبی"، "زینب پاشا " ، "حیدرخان عمواوغلو" ، "قالانین دیبینده" و ... خراساندا "جوجوخان" ماهنیلاری او جومله دندیر.
ماهنیلار خلق صنعتکارلاری طرفیندن بسله نیب اوْخونس ادا ، عوموما تئز دیللره دوشر و بورادا عاشیق ماهنیلاری ایله فرقلنر . چونکو عاشیق ماهنیلاری عوموما عاشیقلارین واسطه سی ایله اوْخونار، حال بوکی ائل ماهنیلاری خلق ایچینده اوْلدوقجا یایغین ماهنیلار دیر و بیر چوخلارینین دیللر ازبریدیر.
اؤرنک اوْلاراق :
آپاردی سئللر سارامی
گئدین دئیین خان چوبانا
گلمه سین بو ایل موغانا
گلسه قالار ناحاق قانا
آپاردی سئللر سارامی
بیر اوجا بویلو بالامی
سارامیزی آییردیلار
بیزی غمله دویوردولار
هر یئتنی سویوردولار
آپاردی سئللر سارانی
بیر قارا ساچلی بالانی
آراز چایی آشدی ،داشدی
سئل سارامی آلدی قاشدی
سارا گؤزل قلم قاشدی
آپاردی سئللر سارامی
بیر قارا گؤزلو بالامی1
یارالییام دَیمه ، دَیمه ، دَیمه ، دَیمه
قاپیمیزین قاباغی سو کئچن آرخدی
دوروم چیخیم قاپییا ، یار گلن واختدی
یاری گؤرمهمیشم اوقاتیم تالخدی
منده اؤز وطنیمین آزاد قیزییام
بو گؤزه ل تبریزین دان اولدوزویام
یارالییام دَیمه ، دَیمه ، دَیمه ، دَیمه
گولومون بوداغینی َایمه ، َایمه ، َایمه
آیاغیمی یاندیریب کوچهلر داشی
اوزومو یاندیریب گؤزومون یاشی
سنه قوربان اوْلوم یارین یولداشی
منده اؤز یاریمین ...
گؤز یاشیله سولارام تهران یولونو
بیر ایلدی گؤرمه میشم یاری بویونو
سئوگیلیم سال بوینوما قولاچ قولونو
منده اؤز وطنیمین2...
جوجوخان 3
جوجو خان خانلارین خانی
دره گزده یوخدور سانی
اوره کده قالدی آرمانی
حاییف سندن اؤلدون جوجو
سنین تکین ننه دوغماز
فلک داشی داشا قویماز
نامرد جوانمردی سئومز
حاییف سندن اؤلدون جوجو
دره گزی آلدین بوتون
یوخدو رشید سنین تکین
حلال اوْلسون امن سوتون
حاییف سندن اؤلدون جوجو
اطرافینی سالدات توتدو
سنین باختین نئجه یاتدی
خانلار سنی ارزان ساتدی
حاییف سندن اؤلدون جوجو
آتین باتلاقلارا باتدی
گوللـه دَیدی گؤزون یارتدی
حاییف سندن اؤلدون جوجو
سندن منه یار اوْلماز
سندن منه یار اوْلماز
عهده وفادار اوْلماز .
یوزمین گول-چیچک آچسا
ایستی سیز باهار اوْلماز.
ناغارات 4
کۆسدۆرموسن چک نازیمی؛
قیشا دؤندرمه یازیمی؛
چالێب، دیندیرمه سازیمی؛
یارالییام یار ،یار
هر آغاجدا بار اوْلماز؛
هئیوا اوْلماز، نار اوْلماز؛
یوزمین گول-چیچک آچسا،
ایستیسیز باهار اوْلماز.
ایستیسیز باهار اوْلسا؛
بولبولسؤز گوللر آچماز.
ناغارات 5
ساری گلین
ساچین اوجون هؤرمزلر؛
گولو قونچا درمزلر ساری گلین
بوسئودا نه سئودادیر ؟
سنی منه آی وئرمزلر . نئیلیم آمان ،نئیلیم آمان
آمان ساری گلین
بو دره نین اوزونو،
چوبان قایتار قوزونو،
نه اوْلا بیر گون گؤرهم
نازلی یاریمین اوزونو. نئیلیم آمان، نئیلیم آمان
آمان ساری گلین
عاشیق ائللر آیریسی،
شانا تئللر آیریسی، آیریسی
بیر گونونه دؤزمزدیم؛
اوْلدوم ایللر آیریسی . نئیلیم آمان ، نئلیم آمان
آمان ساری گلین 6
قارا گیله
گلمیشم اوتاغینا اویادام سنی ،
قارا گیله اویادیام سنی
نةگوزل خلق ائلهییب یارادان سنی
قارا گیله یارادان سنی
گؤتوروب قاچیرارام آرادان سنی
قارا گیله آرادان سنی
قیزیل گول اسدی؛
صبریمی کسدی؛
سیل گؤزون یاشین !قارا گیله
آغلاما بسدی!
تبریزین کوچهلری دولان بادولان،
قارا گیله دولان با دولان
سن کی منی سئومیرسن گئت آیری دولان!
قارا گیله گئت آیری دولان
نه سنه قیز قحطدیر، نه منه اوغلان
قارا گیله نه سنه اوغلان
آغاج اوْلایدیم؛
یولدا دورایدیم؛
سن گلن یولا قارا گیله
کؤلگه سالایدیم 7
قالانین دیبینده
قالانین دیبینده ییخیلدیم یاتدیم.
آینالی توفنگی دولدوردوم آتدیم.
وطنین یولوندا قان تره باتدیم.
ناغارات
یاشا سردار یاشا
سن مینلر یاشا!
قوشونو داغیتدین
سن داغا داشا!
قالانین دیبینده بیر داش اوْلایدیم؛
گلنه گئدنه یولداش اوْلایدیدم؛
وطنداشلاریملا قارداش اوْلایدیم.
ناغارات
قالانین دیبینده بیر اوزون سلوی،
کیمیمیز نیشانلی ،کیمیمیز ائولی،
یولومو گؤزله ییر بیر رعنا بویلو.
ناغارات
قالانین دیبینده ووردولار منی؛
اؤلمه دن مزارا قویدولار منی.
اؤلسم ده وطنده یورد آلار منی.
ناغارات
قالانین دیبینی دوشمان آلیبدی؛
وطنین سرداری هاردا قالیبدی؟
گولوستان باغینی اؤزوم اکرم
گولوستان باغینی اؤزوم اکرم
همی باغبانی اوْللام ،همی بیچرم
نئچه مجلیس ایچینده یاری سئچرم
آی گئدن اوغلان !
گئتمه بیر دایان !
عشقیندیر منی
آوارا قویان .
یئری ،یئری من ده گلیم دالینجا؛
دسمال ائله آپار منی یانینجا.
وطنیم صفالیدیر ،باغدیر ،مئشه دیر.
یاریمین قلبی صافدبر ، سانکی شوشه دیر .
یاردان آیری یاشاماق چتین پئشه دیر.
میز اوسته ناردی
دَیمه دیم قالدی
اونا دَیمرم
او یادیگاردی
یئری ،یئری من ده گلیم دالینجا؛
دسمال ائله آپار منی یانینجا.
اوجا داغلار باشیندا من تکم یاریم .
سنین ده بیر غمیوی من چکم یاریم
منیم نه واقتیمیدی آه چکم یاریم
میز اوسته لاله
الده پیاله
سئویرم سنی
گئتمه خیاله
یئری ،یئری من ده گلیم دالینجا؛
دسمال ائله آپار منی یانینجا 8
ــــــــــــــــــــــــــــــــــــــــ
1- (حافظ زاده - ارس در گذر تاریخ..ص264)
2- زهره وفایی، ماهنی لار، ص 52
3- جوجو خان خراسانین درگز ولایتینده قاجار سلطنتینی نین سون ایللرینده یئرلی خانلارین علئیهینه قیام ائتمیش و قاجار حاکیمینی درگزدهن قووموشور . سوْنرا روسلار ، محمدعلیشاهدان حیمایه اوٍچون نامردجهسینه اؤلدورلموشدور. اونون شأنینده یارانان ماهنی لار ایندی ده خراساندا دیللر ازبریدیر. باخشی لار تویلاردا و بایراملاردا "دوتار" ایله جوجوخان ماهنیسی نی اوْخویارلار.
4- ماهنیلاردا تکرار اولونان میصراعلار و مئلودیلره ناغارات دئیلیر.
5- اصغرنیا – سونا بولبوللر ص 31
6- اصغرنیا – سونا بولبوللر صص 96 و 95
7- اصغرنیا – سونا بولبوللر صص 231 و 232
8- تبریز سؤزلو ادبیاتی آرشیویندن
منبع: مجله دیلماج شماره های 21-24 فولکلور 1
آذربایجان ائل ماهنیلاری
یازان:؟؟؟
آذربایجان ائل ماهنیلاری، ایسترسه سؤز قورولوشو و ایسترسه ده موسیقی آخارلیغی و دویغو دولغونلوغو باخیمیندان، آذربایجان موسیقیلی ائل ادبیاتی نین اولدوقجا یاییلمیش و خلق آراسیندا، کندلرده وشهرلرده، آغیزدان آغیزا دولاشان وائل اوبا آراسیندا دؤنه دؤنه و سئویله سئویله اوخونان نوعلریندن بیریدیر.
هم ماهر چالقیچیلار و اوخویانلارین وسیله سی ایله ایفا ائدیلن و هم ده هر بیر سؤز بیلن، دیل آنلایان آذربایجانلی طرفیندن بویوک رغبتله اوخونولان و ائشیدیلن بو یاراشیقلی ماهنیلارین هامیدان قاباریق خصوصیتی اوندا دیرکی، بورادا سؤز غنایی شکیلده موسیقی ایله بیرله شیر وانسان دویغولارینی جوشدوران و اونلارا قول قاناد وئرن گؤزه ل نغمهلر یارادیر.
حیاتین جور به جور قایناقلاریندان و هامیدان چوخ انسانین آرزو، ناکاملیق، سئوینج، حسرت و ایستکلریندن جوشان وخلق بدیعی یارادیجیلیغی نین ان اینجه جهتلرینی اؤزونده عکس ائتدیرن غنائی ائل ماهنیلاری، سؤز قورولوشو جهتدن چوخ سلیس و آخارلی اولور. سؤزلره سو آخاری وئرن بو روانلیق حتی اونلاردا بیر چوخ تشبیه، استعاره و مجازلارین ایشه آپاریلماسی ایله ده اسکیلمیر . غنائی ماهنیلارین چوخوندا ایشله دیلن ناغارات (برگردان قاییدیش) لار اونلارین غنائی جهتدن بیرداها جانلاماسینا و درین تاثیر گؤسترمه سینه یاردیم ائدیر.
اساسًا غنائی احساسلارلا دالغالانان غنایی ائل ماهنیلاری، اؤز طبیعی آهنگدار لیغی ایله موسیقییه یاخینلاشیر واونونلا آیریلماز بیر سیرداشلیق تاپیر و موسیقی هاوالارینین چوخو خصوصیله موغاماتلا بیرلیکده و اورتاقلاشا ایفا ائدیلیر . آذربایجان ائل ماهنیلاری مضمون اعتباری ایله اوْلدۇقجا غنی دیرلر .
بونلارین سیراسیندا بیرچوخ امک، اکینجیلیک تاریخی قهرمانلیق، رسوم و مراسم ماهنیلاری یئرلشدیگی حالدا ائل ماهنیلارینین هامیدان چوخ یاییلمیش حیصه سینی لیریک (غنائی) ماهنیلار تشکیل ائدیر.
آذربایجان غنائی ائل ماهنیلاری اساسًا تک سسله اوخونور، لاکین بعضی ماهنیلار خور و یا دئییشمه حالیندا اولدوغو اوچون ایکی سسلی و گاهدان دا چوخ سسلی اولورلار . ماهنیلارین چوخو شور، سه گاه، بایات شیراز، راست ، چهارگاه و بو کیمی هاوالارا اساسلانیر . ماهنیلار وزن و ریتم باخیمیندان دا چوخ رنگارنگ دیرلر. ماهنیلارین وزنی قوشما، دوبیتی، بایاتی، گرایلی و آیرێ-آیرێ خلق شعر قالیبلاریندان تشکیل اولور.
وحشی داغ چیچکلری نین رایحه سینی داشییان بو گوزهل ائل نغمه لری و اونلا رین موسیقی ایله اولان الفت و آیریلمازلیغی، چوخدان بری و حتا دئمک اولارکی، آذربایجان موسیقی سی نوتا آلینان گوندن آذربایجانین معروف آهنگسازلاری و اوخویانلاری اوچون توکهنمز بیر قایناق اوْلموشدور . اۆستلرینه موسیقی آهنگی قویولان گوندن بو ماهنیلاری هر بیری آیرێ-آیرێ خواننده لرین طرفیندن و جوربه جور
موسیقی سازلاری و حتی دسته جمعی ارکسترلرایله ایفا ائدیلمیشدیر
قوزئی آذربایجاندا ائل ماهنیلارینین توپلانماسی و نوتا سالینماسیندا ایکی بؤیوک موسیقی اوستادی یعنی اوزئیر حاجی بیگاوف و مسلم ماقامایئفین چوخ اهمیتلی رولو اولموشدور.
آذربایجان موسیقیسینین آیرێ-آیرێ ساحهلرینده اوْلدۇغو کیمی، بو ایکی قدرتلی صنعتکار، ائل نغمهلرینین توْپلانماسیندا دا دگرلی آددیملار گؤتورموش و بیرسیرا امک، رقص، معیشت، رسوم و مراسیم هاوالارینی نوتا آلماقلا بیرلیکده، ائل ماهنیلارینین اساس قولونو تشکیل وئرن ائل نغمه لرینی بیر چوخ خوانندهلرین و هامیدان اول آذربایجانین مشهور خوانندهسی قاریاغدی اوغلو جبارین اوخوماسیندان نوتا سالمیشلار.
اوزئیر حاجی بیگاوف و مسلم ماقامایئفین بو قیمتلی ایشیندن علاوه بولبول محمداوف، سعید رستماوف، جهانگیر جهانگیراوف، فکرت امیراوف، توفیق قولویئف و باشقا آدلیم موسیقی خادیملری بو ماهنی لارین توپلانماسی و نوتا سالینماسیندا امک صرف ائتمیش و اونلاری مختلف خواننده لرین طرفیندن خلق چالغی آلتلری ایله ایفا ائدیلمه سینه یاردیم گؤستهرمیشلر . نوتا آلینمیش بو ماهنیلار سؤزلری ایله بیرلیکده دفعهلرله آذربایجان جمهوروسوندا کتابچا و بروشورلار شکلینده چاپ ائدیلیب و هله ده چاپ اولوب یایێلماقدادیر . یئری گلمیشکن دئمک لازیمدیرکی، بو ماهنیلارین ایللردن بری گرامافون صفحهسینه و داها سونرالار نوارا سالینماسی اونلارین خلق آراسیندا داها دا گئنیش و هر طرفلی یاییلماسینا یول آچمیشدیر.
جنوبی آذربایجاندا ماهنیلارین یاراندیقلاری و یاییلدیقلاری گوندن هامیدان چوخ «سازاندا» دسته لری طرفیندن تویلاردا و ییغوالاردا (شنلیک اوچون قورولموش مجلسلرده) چالغی آلتلریندن تار، قاوال، ساز، کمانجا، قرهنی، قارمون ایله بیرلیکده اوخونماقلا خلق آراسیندا یاییلیر هر یئرده ائوده کوچه ده آغیزلاردا گزیر و دیللر ازبری اولوردو.
پهلوی رژیمی ایللرینده آذربایجان دیلینده یازماغین اوخوماغین و حتا دانیشماغین یاساق اولدوغو سیرالاردا ائل ماهنیلاری دیلیمیزین و دویغولاریمیزین ان گوجلو و توکهنمز ترنم چوسو کیمی هئچ زامان سوسمامیش اونون احساس جوشدوران سسی و نفسی شهرلرده و کندلرده فرش کارخانالاریندا و اکین یئرلرینده. داغلاردا و دره لرده اوخونموش و ائشیدیلمیشدیر . بورادا اوزون ایللر آذربایجان دیلینده کتاب و مطبوعاتین نشری قدغن اولدوغو اوچون بو خصوصدا چیخان کتابلارین سایی چوخ آز و سئیرک اولموشدور. ائل ماهنیلارینین جنوبی آذربایجان میللی ارکسترینین {ده} دهگرلی تاثیری اولموشدور.
بو خصوصدا نشر اولونان مجموعه لردن بیریسی ده ائله همین ایلده تبریز موسیقی اوستادلاریندان آقای حسن عذاری طرفیندن توپلانیب و «ترکی تصنیفلر - به ضمیمه خودآموز و طرز کوک تار و دستگاهها» آدیله چمن آرا مطبوعاتی طرفیندن نشر ائدیلمیشدیر.
بو مجموعه ده موسیقی دستگاهلاری نین آدلاری و ردیف لری توضیح وئریلیب وچالقی آلتلرینین آیری - آیری دستگاهلار اوسته نه سایاق آکورد (کوک) اولماقلاری باره ده معلومات وئریلدیگدن سونرا، یوز ایگیرمی دن چوخ ائل ماهنیلارینین متنلری چاپ ائدیلمیشدیر . مرحوم عذارینین توپلادیغی بومجموعه اؤزلویونده مکمل بیر آرشیو اولدوغو حالدا، اورادا سؤزلرین یازیلیشیندا و هابئله چاپیندا چوخلو یانلیشلار گئتمیش و مرحوم عذاری ده هانسی علتلره گؤره بیر پارا سؤزلری دگیشمیش و اونلارین یئرینه اویوشمایان سؤزلر قویموشدور مثلاً:
١ یادیما سن دوشنده ماهنیسیندا
داغلارا چن دوشنده / سونبوله دن دوشنده یاخود گول اوسته نم دوشنده /
روحوم بدنده اوینار / یادیما سن دوشنده /
بندینی بئله گؤسترمیشدیر:
داغلارا سیل دوشنده گللره دن دوشنده/ روحوم بده ن
دن اوینار/ یادیما سن دوشنده (ص ۵٠ همان کتاب)
٢ باغچادان آلما درره م ساتارام ماهنیسیندا
باغچادان آلما ده ررم ساتارام
اوزاقدا دورما گللم چاتارام
هارای یار الیندن
او قارا تئللریندن
سؤزلرینی بئله گؤسترمیشدیر.
باغچادان ده ره م ساتارم
اوزاقدا دورما گله ره م چاتارام
هارای تئللروندن
او قارا تئللروندن ( ص ۵٨ همان کتاب)
٣ قارا گؤزلر ماهنیسیندا
مندن آیری گزن یاردان
یانیق باغریم اوزن یاردان
کهلیک کیمی سوزن یاردان
گؤنول گلمیش زارا گؤزلر
قارا گؤزلر…
آدیم دیلدن دیله دوشدی
سونا ووردوم گؤله دوشدی
مجنون اولوب چؤله دوشدی
کؤنول اولموش یارا گؤزلر
قارا گؤزلر…
سؤزلرینی آلتداکی سایاق گؤسترمیشدیر:
مندن آیری گزر یاردان
یازیق گؤنلوم کسر یاردان
کهلیک کیمی سوزر! یاردان
نئینه میشم قارا گؤزلر
قارا گؤزلر…
آدیم دلبر دیله دوشدوم
هونا! ووردوم گوله دوشدوم
مجنون کیمی چوله دوشدوم
گؤگل اولسون قارا گؤزلر
قارا گؤزلر … (ص ۶۶ همان کتاب)
آذربایجان ائل ماهنیلاریندان بیر سیراسینا اؤز صحیفه لرینده یئر وئرن بیر آیری مجموعه ١٣٢٩ – جو ایلده آذربایجان تئاتر وموسیقی خادملریندن پرویز پرویزی طرفیندن «مجموعه جدیدترین ترانه و تصنیفهای رادیو تهران و رادیو تبریز: فارسی - محلی - گیلکی - کردی - نشاط انگیز (غربی) به انضمام بیوگرافی هنرمندان و هنرپیشگان آذربایجان (جلد اول) عنوانی ایله نشر ائدیلمیشدیر . کتابین داشیدیغی عنواندان آنلاشیلدیغی کیمی بورادا، آذربایجان ائل ماهنیلاریندان علاوه، فارسی کردی، گیلکی و غربی (نشاط انگیز ) ماهنیلار دا وئریلمیش و او گونکو حاکم سیاستدن قورونماق اوچون آذربایجان یئرینه محلی سؤزو ایشله دیلمیشدیر!
بورادا چاپ اولموش آذربایحان ائل ماهنیلاری سیرا سیندا، سؤزلری معین شاعیریرلر طرفیندن قوشولموش ماهنیلار وهابئله غزللرده وئریلمیشدیر. بو مجموعه نین ده چاپیندا بیر چوخ یانلیشلار گئتمیش دیر.
اوچونجو مجموعه، «ترانه های ملی فارسی - آذربایجانی» آدیله ١٣٣١ جی ایلده تهراندا نشر ائدیلمیشدیر. توپلایانی معلوم اولماییب ١۶۴ صفحه دن عبارت اولان بومجموعه ده ساغ طرفده فارسی و سول طرفده آذربایجانی ماهنیلاری چاپ اولموشدور . بو مجموعه، سؤزلرین دوزگون یازیلیشی و ماهنیلارین آیدینلیغی جهتدن قاباقکی مجموعه لردن داها اوستون دور.
بونلاردان علاوه ١٣۴١ و ١٣۴٣ جو ایللرده تورکی (تورکجه) ترانه لر عنوانی آلتیندا حسن مجید زاده طرفیندن توپلانیب و آتروپات کتاب ائوی نین مباشرتی ایله نشر اولموش ایکی جلدلیکده بیرسیرا آیری-آیری معاصیر وکلاسیک شاعیرلر طرفیندن قوشولموش ماهنیلار و غزللر ایله بیرلیکده بیر چوخ ائل ماهنیلاری دا درج ائدیلمیشدیر.
یوخارداکی آدی چکیلن مجموعه لرین اونلاردا اولان یانلیشلار و چاتیشمازلیقلارا باخمایاراق، اختناق ایللرده توپلانیب چاپ ائدیلمه سی آذربایجان موسیقیلی خلق ادبیاتی ساحه سینده گؤرولن تقدیره لایق ایشلردن بیری اولموشدور.
منبع: ٣ فولکلور آراشدیرمالاری
اینک متن چند ماهنی که درسالهای گذشته از وبلاگهای آذربایجانی در اینترنت دریافت کرده ام:
قاراگیله*
گلمیشهم اوتاقینا اویادام سنی
قاراگیله ، اویادام سنی
نه گؤزهل خلق ائلهییب یارادان سنی
قاراگیله ، یارادان سنی
گؤتۆروب من قاچارام آرادان سنی
قاراگیله ، آرادان سنی
قئزیل گۆل اسدی
صبریمی کسدی
سیل گؤزۆن یاشێن قاراگیله
آغلاما بس دی
تبریزین کوچه لری دوْلان با دوْلان
قاراگیله ، دوْلان با دوْلان
اگر منی سئومهییرسن گت آیری دوْلان
قاراگیله ، گت آیری دوْلان
نه منه قئز قحطدیر نه سنه اوْغلان
قاراگیله ، نه سنه اوْغلان
آغاج اوْلایدێم
یوْلدا دۇرایدێم
سن گلهن یئره قاراگیله
کؤلگه سالایدێم
ائویمیزین قاباقێ سۇ گلهن آرخ دێ
قاراگیله ، سۇ گلهن آرخ دێ
دوروم چیخیم ایوانا یار گلهن واخت دی
قاراگیله ، یار گلهن واخت دێ
یارێم گلیب چێخمایێر اوقاتیم تلخ دی
قاراگیله ، اوقاتیم تلخ دی
دربند آرالێ
کونلوم یارالێ
بیر یار سئومیشم قاراگیله
ائل لر مارالێ
متن قاراگیله اجرا شده توسط
عالیم قاسیموو:
گلمیشهم اوْتاقێنا اوْیادام سنی
قاراگیله ، اوْیادام سنی
نه گؤزهل خلق ائلهییب یارادان سنی
قاراگیله ، یارادان سنی
گؤتۆروب من قاچێرێم آرادان سنی
قاراگیله ، آرادان سنی
قئزیل گۆل اسدی
صبریمی کسدی
سیل گؤزۆن یاشێن قاراگیله
آغلاما بس دی
تبریزین کوچهلری دوْلان با دوْلان
قاراگیله ، دوْلان با دوْلان
اگر منی سئومیرسن گت آیرێ دوْلان
قاراگیله ، گت آیرێ دوْلان
نه منه قئز قحطدیر نه سنه اوْغلان
قاراگیله ، نه سنه اوْغلان
دربند آرالێ
کونلوم یارالێ
بیر یار سئومیشم قاراگیله
تبریز مارالێ
*در بعضی نوشتهها دیده می شود که معنی "قاراگیله" را دقیق بیان نکرده و یا آنرا مبهم تلقی کرده اند. چنانچه گفته شده "قاراگیله" در لهجه تبریز معنی "منیم عزیزیم=عزیزمن" را می دهد. باید بگویم که معنی اصلی این کلمه "نور چشم" و البته عزیزتر و گرامی تر از نور چشم است. چون اصطلاح "اوْ منیم گؤزۆمۆن گیلهسی دیر" در لهجه چاراوْیماق به معنی او "نور چشم" من است و حالا وقتی کلمه "قارا" به آن اضافه می شود. که عبارت "قاراگیله" درست عدسی و بخش اصلی چشم می باشد (به چشم انسان نگاه کنید). عزیزتر از "نور چشم" بودن را می شود فهمید. حتی در بعضی نقلها عبارت "قاراگیلهم" استفاده شده و می شود که این خود دلیل بر منظور و معنی مورد اشاره ماست.
یار بیزه قوناق گلهجئک
یار بیزه قوْناق گلهجک
بیلمیرهم نه واخت گلهجک
سؤز وئریب صاباح گلهجک
آلا گؤزون آلدی جانیم
الدن گئدیپ تاب توانیم
سنه قوربان منیم جانیم
یار بیزه قوناق گلهجک؛ بالام
بیلمیرهم نه واخت گلهجک؛ گولوم
سؤز وئریب صاباح گلهجک
دارا زۆلفون سال هر یانا
گؤزلهرین بنزهر جئیرانا
باخدێم قالدێم یانا یانا
یار بیزه قوْناق گلهجک؛ بالام
بیلمیرهم نه واخت گلهجک؛ گۆلۆم
سؤز وئریب صاباح گلهجک
بو ماهنیدا اوْخۇجۇلار چوْخلۇ "کۆچهلره سۇ سپمیشهم" ماهنێسێندان قاتێب اوْخۇرلار، نئجه کی ایفالاری ائندیریب قۇلاق وئرسهز بۇنو آچێقجا گؤرهبیلهرسیز.
آی بری باخ
پنجرهنین میللهری ؛ آی بری باخ؛ بری باخ
آچێب قێزیل گۆللـهری ؛ آی بری باخ ؛ بری باخ
اوْغلانلارێ یوْلدان ائیلهر؛ آی بری باخ ؛ بری باخ
قێزین شیرین دیللهری؛ آی بری باخ؛ بری باخ
پنجرهدهن داش گلیر؛ آی بری باخ؛ بری باخ
خۇمار گؤزدهن یاش گلیر؛ آی بری باخ؛ بری باخ
سنی منه وئرسهلهر؛ آی بری باخ ؛ بری باخ
هرگؤرهنه خوْش گلیر؛ آی بری باخ ؛ بری باخ
پنجرهنی باغلاما؛ آی بری باخ؛ بری باخ
من گئدیرهم، آغلاما؛ آی بری باخ؛ بری باخ
گئدیب گینه گلهرم؛ آی بری باخ؛ بری باخ
اؤزگییه بئل باغلاما؛ آی بری باخ؛ بری باخ
آیرێلێق
گئجهلر فیکریندن یاتا بیلمــیرهم
بۇ فیکری باشێمدان آتا بیلمیرهم
نئینهییم کی سنه چاتا بیلمیرهم
آیرێلێق - آیرێلێق آمـــان آیرێلێق
هر بیر دردن اوْلار یامـان آیرێلێق
اۇزۇندور هیجریندن قارا گئجهلر
بیلمیرهم من گئدیم هارا گئجهلر
وۇروبــــدور قلبیمه یارا گئجهلـر
آیرێلێق - آیرێلێق آمـــان آیرێلێق
هر بیر دردن اولار یامـــان آیرێلێق
سیزه سلام گتیرمیشهم
سرین سۇلۇ بۇلاقلاردان، بۇلاقلاردان
یاشێل یارپاق بۇداقلاردان، بوداقلاردان
لاله رنگلی یاناقلاردان، بال سۆزولهن دوْداقلاردان
سیزه سلام، سیزه سلام گتیرمیشهم
گؤی خزرین کناریندان ، گؤزهل اوْدلار دییاریندان {هئی}
ساوالانێن وۇقاریندان ، کوْر اوْغلۇنون نیگارێندان
سیزه سلام، سیزه سلام گتیرمیشهم
قوْچ نبینین هجریندهن ، هجریندن
ستارخانین هۆنهریندهن ، هۆنهریندهن
بئهرنگینین شهریندن ، دان اۇلدوزلۇ سحریندن
سیزه سلام، سیزه سلام گتیرمیشهم
قاتار قاتار دۇرنالاردان ، یاشێل باشلێ سوْنالاردان {هئی}
آتالاردان ، بابالاردان ،آغ بیرچهکلی
سیزه سلام، سیزه سلام گتیرمیشهم
آذربایجان مارالی
آی قیر گزمه آرالێ
کؤنلوم سندن یارالێ
گؤزلهرینه حئیرانام
آذربایجان مارالێ
سن بۇلاق اۆسته گلهنده
قئیقاجی باخێب گۆلهنده
آلدێن صبری قراریمی
آذربایجان مارالێ
من قۇربانام گؤزلهره
شیرین شیرین سؤزلهره
بیر قوْناق گل بیزلهره
آذربایجان مارالێ
اوْ گۆنه قۇربان کسهرهم
گلمهسهن سندهن کۆسهرهم
گزهرهم سندهن آرالێ
آذربایجان مارالێ
گئده ک قیرخ قیز یایلاغێنا
مارال جئیران اوْیلاغێنا
ائنهک عیسا بۇلاغێنا
آذربایجان مارالێ
تورش سۇ اوْلسۇن یایلاغێمێز
گؤزهل شۇشا اوْیلاغێمێز
سن اوْلایدین قوْناغێمێز
آذربایجان مارالێ
بو قالا داشلێ قالا
داغلارا چن دۆشهنده
سۆنبوله دن دۆشهنده
روحوم بدنده اوْینار
یادیما سن دۆشهنده
بۇ قالا داشلێ قالا
جینقیللی داشلێ قالا
قوْرخۇرام گئج گلهسن
گؤزلهریم یاشلێ قالا
قێزیل گۆل اوْلمایایدێ
سارالێب سوْلمایایدێ
بیر آیرێلێق بیر اؤلۆم
هئچ بیری اولمایایدێ
بو قالا داشلێ قالا
جینقیللی داشلێ قالا
قوْرخۇرام گئج گلهسن
گؤزلهریم یاشلێ قالا
باغا گیردیم اۆزۆمه
باغا گیردیم اۆزۆمه
تیکان باتدێ دیزیمه
اییلدیم چێخارتماغا
یار گؤرۆندۆ گؤزۆمه
آی قێز حئیرانێن اوْللام
آی قێز جئیرانێن اوْللام
گئدهرسن یوْلا ساللام
قالارسان قادان آللام
مئیوهده اۆزۆم قالدێ
درمهدیم اۆزۆم قالدێ
بیر ائوده ایکی باجێ
بیرینده گؤزۆم قالام
سنسیز
آهو کیمی گؤزلرین
شیرین شیرین سؤزلهرین
سن منیمسن من سنین
نییه لازیم سؤزلهرین
جانیم گؤزۆم آی سؤزۆم
سنسیز من نئجه دؤزۆم
سنسن منیم اؤز گۆلۆم
چمهنده کی بۆلبۆلوم
من سندهن ال اۆزمهرهم
سنسن منیم سئوگیلیم
جانیم گؤزوم آی سؤزۆم
سنسیز من نئجه دؤزۆم
آی قیز دور گل یانێما
قادان بالان جانێما
من سندهن ال اۆزمهرهم
آند اوْلسۇن ویجدانیما
جانیم گؤزوم آی سؤزۆم
سنسیز من نئجه دؤزۆم
××××××××
آراز آخار لیل ایله
دسته دسته گۆل ایله
من یاریمی سئویرهم
شیرین شیرین دیل ایله
باغچالارێ سارێ گۆل
یارێ غونچا یارێ گۆل
گئج آچێلدێن تئز سوْلدۇن
اولمایایدێن بارێ گۆل
آی لاچین، جان لاچین، من سنه قۇربان لاچین
یئری یئری نیشان یار
یئری عشقه دوشهن یار
ائلچیلهری قێریلمیش
اؤزۆ ائلچی دوشهن یار
آلما آتدێم نار گلدی
کتان کؤینهک دار گلدی
قاپێیا کؤلگه دۆشدی
ائله بیلدیم یار گلدی
آی لاچین، جان لاچین، من سنه قوربان لاچین
سۇ آتدێم یارا دَیدی
الیم دۇوارا دَیدی
دیلیم منیم قۇروسون
نه دئدیم یارا دَیدی
ائله بیر اوْدا یانسێن
پروانه اوْدا یانسێن
من یاندێم یار اؤزۆندن
ائشینسین اوْدا یانسێن
آی لاچین، جان لاچین، من سنه قوربان لاچین


c: text/html

text:
گئدیردیم پادیگانا آنام باجیم آغلادی
خیردا باجیم قولوما خیردا قورآن باغلادی
آنا جان،آنا جان بو پادگان سالدی آیاخدان منی
یاخیندان گؤره نمیسن گؤر بیر اوزاقدان منی
آنا گئل تعریف ائدیم پادیگانین آشیندان
دویوسوندن یاغیندان اوچ یوز گیرم دانشیندان
دلی شیطان دئیری وور آشپازین باشیندان
آناجان بو پادیگان سالدی آیاخدان منی
یاخیندان گؤره نمیسن گؤر بیر اوزاقدان منی
سحری سوبدن بیزی اویاتدیلار
سوبحانه عوضینه میدانی قاچیتدیلار
افسرین سیللی سی قورببانین کوته گی
آنا جان بو پادگان سالدی آیاخدان منی
یاخیندان گؤره نمیسن گؤر بیر اوزاقدان منی
عکس : اورمیه امام خیاوانی (آیتام اورمولو)
برچسب ها: آنا، شعر، تورکو شعرلر، تورکجه شعر، شعر ترکی، آیتام اورمولو،

robotstxt: allowed

filter: keep


text:
روسیا دولت باشقانلیغی سؤزچوسو دمیتری پسکوو، تورکیهدن ایدخال ائدیلن محصوللارا هر هانسی بیر تحریم تطبیقی دوشونمدیکلرینی، یاشانان سون اینکیشافلارلا علاقهدار تورکیهدن آچیقلاما گؤزلدیکلرینی ایفاده ائتدی
تروریست چته ایله مبارزهده 2 آذربایجان پلیسی شهید ائدیلدی
روس ساواش اوچاقلاری سوریهنین قوزئیینده اینسانی کؤمک تریلرلرینین گئچدیگی یوللاری بومبالاییر
طرفلرین، داها اوست سویه مسئوللار آراسیندا ائدیلهجک دانیشیقلارین تاریخی و گوندهلیگی کیمی آیرینتیلاری موذاکیره ائتمهسی گؤزلنیلیر
پول سیاستی هیاتی، نوامبر آییندا سیاست فایزینی یوزده 7 وئرگول 50ده ثابت توتدو
ایران قادین فوتسال تاخیمی، ایکینجی اویونوندا برزیل قارشیسیندا مغلوب اولدو
دنیز غمزه ارگوون، "موستانگ، آوروپا بیرلیگینین ایدهآللارینی تمثیل ائدیر" دئدی
دونیانین هر یئریندن آراشدیرماچیلارین، تورکیهدهکی اونیورسیتهلره گلمهلری اوچون بورسلو آراشدیرما پروگرامی باشلاییر
کورهسل ایستیلشمهیه باغلی اولاراق ایستیلیک رکوردونون سون ایللرده اوست اوسته قیریلماسی دیقت چئکیر


text:
یارپاق اولوب تورپاغینا تؤکولسم،
تورپاق اولوب سئللرین له سؤکولسم،
سئل- سئل اولوب دریالارا تؤکولسم،
دویماز گؤزوم، دویماز یئنه بو ائلدن.
قایا کیمی شیمشکلره دؤزوم مو؟
شیمشک اولسام، آز عؤموردن بئزیم می؟
عؤمور کئچیب، کئچیب اگسه دیزیمی
دویماز گؤزوم، دویماز یئنه بو ائلدن.
ساحيل اولوب دالغالارلا اوولسام،
دالغا اولوب کولکلرله قوولسام.
کولک اولوب سمالارا سورولسام،
دویماز گؤزوم، دویماز یئنه بو ائلدن.
چئشمه کیمی دامجی- دامجی سوزولسم،
دامجیلانیب چیچکلره دوزولسم،
چیچک اولوب واختلی، واختسیز اوزولسم،
دویماز گؤزوم، دویماز یئنه بو ائلدن
حورمتلی دوستوم علی آقا عزیزی جنابلارینین اجازه
سینن بوقطعه شعری اونلارین وبلاگیننان بوردا
گئتیردیم
+ نوشته شده در جمعه ششم دی 1392ساعت 22:33 توسط شهاب |
آذربایجان مقدس دیر مقدس بیر عابیده
آذربایجان قالمالی دیر قالاجاخ تا ابده چوخ نا محرم اینسانلار وار گوز تیکیب لر بویئره بیلسین لر کی بیزیم توپراق وئریلمز بیر احده ساوالانین بولاقلاری بیر وئرگیدی تانریدان دویماق اولماز سویون ایچسون گونده اون مین دفعه ده تاریخ بویی چوخ طوفانلار فیرتینالار گورووبدور یاغیلارا باش اگمییوب باش اگمز بیر دفعه ده
آذربایجان قالمالی دیر قالاجاخ تا ابده
چوخ نا محرم اینسانلار وار گوز تیکیب لر بویئره
بیلسین لر کی بیزیم توپراق وئریلمز بیر احده
ساوالانین بولاقلاری بیر وئرگیدی تانریدان
دویماق اولماز سویون ایچسون گونده اون مین دفعه ده
تاریخ بویی چوخ طوفانلار فیرتینالار گورووبدور
یاغیلارا باش اگمییوب باش اگمز بیر دفعه ده
+ نوشته شده در پنجشنبه بیست و هشتم آذر 1392ساعت 19:48 توسط شهاب |
اوچور ايلهاميم او قوشلار کيمي کي ياز وعده سينده قووزانير ماوي گؤيه تا اوجا باش بير داغا قونسون کؤرپه قارتال کيمي دير گاه چکيلير گوزده ن ايتينجه ک اگله نير گاه ساوالان عشقينه – آغدان – آغاقونسون هر اوجا داغ کي گؤرورسن باشي قاردا آغاراندي اورا بيل کي ساوالاندي آمما يوخ ! هر اوجا داغ کی سسيمي السا دا تئز قئيته ره جکدي سسي قئيته رمک همان يئل بيله جکدي آخي يئل يولچودو گئتگين اوکي سؤز ساخلايا بيلمز يئل سؤزو قاپدي قاچيردار اونو کيم هاخلايابيلمز يئل گئدرگيندي پيچيللارسؤزوکوللار قولاغيندا سؤزو قربان ائله ير قيرنادا قانقال آياغيندا چئويره ر سؤز چاناغيندا جالايارداغلارا هر بير سؤزو مين سؤز تؤره دندي بيلميرم سيرري ندندي يئل گئده ر گيندي يئلي ساخلاماق اولماز يئله بئل باغلاماق اولماز آمما سن اي سؤزو سينه نده کؤزردن ساوالانيم کيم گله صدقله زرتشت بئجردن ساوالانيم ائليمين شانلي داغي باشيوه مين لرجه دولانيم اريديب ائل غمي بير يول سني کؤکدن ده تالانسان سئل اولوب قانلي دنيز لر کيمي دونيايه جالانسان آدي ديللرده قالاناسان ساوالانسان ، ساوالانسان ساوالان ائل غميني بللي دي ساخلار سينه سينده سينه سي کؤزدو آلودور گيزيريک اينسي سي واردير نفسينده شاعرين غملي سه سينده آلگيلان ساخلاسن اي ائل داغي غملي قفسينده ساوالان آلسادا هر سيرري سؤزو داغلارا سالماز گؤره نامرد دوروبدور ساوالاندان سس اوجالماز ساوالاندا تؤکولن داشلاري ديندير دانيشاللار سالسا عاشيق نفسين کوللارا کوللارآليشاللار ده ده قود سازي چالسا ده لي دومرول باش اوجالدار بلي البته کي يولداس باشيني يولداش اوجالدار سسله عاشيق سازي چالسين سسي ميز بيرده اوجالسين اويناماق لز گي يه دؤنسون کاس شوشم گوزگويه دؤنسون قوي وئره ک سس سسه باهم اوخوياق بير ده کوراوغلو دلي سيندن هجرين قوچ نبي سيندن اوکي ظاليملري مظلولارين اوستونده ازه ردي او کي آسلان کيمي داغلاردا ياتيب باغدا گزه ردي اوخو عاشق اوخو سن بيل او کي تانري تانييبسان سؤزومه دوز جالييبسان سوموگوم قوي سازا گلسين بولبولوم آوازا گلسين يازميشام ايوازا گلسين گوچ آلاق قوي دلي لردن باج آلاق اجنبي لردن او کي بيلمير نبي کيمدير قويون آذرائليني مسخره سانسين بير عؤمور دورکي فضولي ني – نسيمي ني دانيب ايندي ده دانسين شهريار تک سن اوجالت باشيوي قوي عرشه دايانسين قوي باخار کور تر ايچينده جوموبان اؤلسون – اوتانسين اوکي آخساخدي يوبانسين اوکي تورکون ديلين اسگيتمه گه تصويره ساليبدير اوکي تورکون بالاسين ايندي ده آشغالچي سانيبدير او تفاله بيليرم فيکيريني طاغوتدان آ ليبدير او رژيمدندي قاليبدير يوخسا تورکون بالاسيندا نه چيخيب علامه ي دوران اونا دونيا باش ا يير فلسفه ده بير جه نه ايران قوي دئييم شهرياريمدان نيسگيل او چرچي يه قالسين کي جواهر نه دي ، قانمير فيکري آللاتما دادير خالقي ،ائلين حالينه يانمير اريمير ، اؤلمور ، اوتانمير آخي اي قاردا ، دوماندا باش اوجالدان ساوالانيم غمي ، دونيا ني قوجالدان ساوالانيم ائل بيلير داغلار آرا هراوجا داغلار باشي سن سن وئرسهنده اليوي قارداشيوين سير داشي سن سن وئر گيلن بير ليک الين بيرده دماونده اونون يولداشي سن سن اوندان آيريلما آماندي يولوموز چندي دوماندي قوي ايگيدلر سيزه فخر ائيله ييبن باشین اوجالتسين قويما قارتال دولانان يئر لره قوز غون الي چاتسين ساوالان چنلي چاغيندا منيم ايلهاميم اولارکن کؤنلوم اؤز سرري سؤزون صدق ايله سؤيلر ساوالانه ساوالان کؤز قالادار شاعر اولانلار سينه سينده اوردا زرتشت گئيب تانريدان ايلهامين آلانه اگيرم باش ساوالانه ، اگيرم باش ساوالانه «اوستاد هوشنگ جعفری زنگانلی»
اوچور ايلهاميم او قوشلار کيمي کي
ياز وعده سينده
قووزانير ماوي گؤيه تا اوجا باش بير داغا قونسون
کؤرپه قارتال کيمي دير
گاه چکيلير گوزده ن ايتينجه ک
اگله نير گاه ساوالان عشقينه – آغدان – آغاقونسون
هر اوجا داغ کي گؤرورسن باشي قاردا آغاراندي
اورا بيل کي ساوالاندي
آمما يوخ !
هر اوجا داغ کی سسيمي السا دا تئز قئيته ره جکدي
سسي قئيته رمک همان يئل بيله جکدي
آخي يئل يولچودو گئتگين اوکي سؤز ساخلايا بيلمز
يئل سؤزو قاپدي قاچيردار اونو کيم هاخلايابيلمز
يئل گئدرگيندي پيچيللارسؤزوکوللار قولاغيندا
سؤزو قربان ائله ير قيرنادا قانقال آياغيندا
چئويره ر سؤز چاناغيندا
جالايارداغلارا هر بير سؤزو مين سؤز تؤره دندي
بيلميرم سيرري ندندي
يئل گئده ر گيندي يئلي ساخلاماق اولماز
يئله بئل باغلاماق اولماز
آمما سن اي سؤزو سينه نده کؤزردن ساوالانيم
کيم گله صدقله زرتشت بئجردن ساوالانيم
ائليمين شانلي داغي باشيوه مين لرجه دولانيم
اريديب ائل غمي بير يول سني کؤکدن ده تالانسان
سئل اولوب قانلي دنيز لر کيمي دونيايه جالانسان
آدي ديللرده قالاناسان
ساوالانسان ، ساوالانسان
ساوالان ائل غميني بللي دي ساخلار سينه سينده
سينه سي کؤزدو آلودور گيزيريک اينسي سي واردير نفسينده
شاعرين غملي سه سينده آلگيلان ساخلاسن اي ائل داغي غملي
قفسينده
ساوالان آلسادا هر سيرري سؤزو داغلارا سالماز
گؤره نامرد دوروبدور ساوالاندان سس اوجالماز
ساوالاندا تؤکولن داشلاري ديندير دانيشاللار
سالسا عاشيق نفسين کوللارا کوللارآليشاللار
ده ده قود سازي چالسا
ده لي دومرول باش اوجالدار
بلي البته کي يولداس باشيني يولداش اوجالدار
سسله عاشيق سازي چالسين
سسي ميز بيرده اوجالسين
اويناماق لز گي يه دؤنسون
کاس شوشم گوزگويه دؤنسون
قوي وئره ک سس سسه باهم اوخوياق بير ده کوراوغلو دلي سيندن
هجرين قوچ نبي سيندن
اوکي ظاليملري مظلولارين اوستونده ازه ردي
او کي آسلان کيمي داغلاردا ياتيب باغدا گزه ردي
اوخو عاشق اوخو
سن بيل او کي تانري تانييبسان
سؤزومه دوز جالييبسان
سوموگوم قوي سازا گلسين
بولبولوم آوازا گلسين
يازميشام ايوازا گلسين
گوچ آلاق قوي دلي لردن
باج آلاق اجنبي لردن
او کي بيلمير نبي کيمدير قويون آذرائليني مسخره سانسين
بير عؤمور دورکي فضولي ني – نسيمي ني دانيب ايندي ده دانسين
شهريار تک سن اوجالت باشيوي قوي عرشه دايانسين
قوي باخار کور تر ايچينده جوموبان اؤلسون – اوتانسين
اوکي آخساخدي يوبانسين
اوکي تورکون ديلين اسگيتمه گه تصويره ساليبدير
اوکي تورکون بالاسين ايندي ده آشغالچي سانيبدير
او تفاله بيليرم فيکيريني طاغوتدان آ ليبدير
او رژيمدندي قاليبدير
يوخسا تورکون بالاسيندا نه چيخيب علامه ي دوران
اونا دونيا باش ا يير فلسفه ده
بير جه نه ايران
قوي دئييم شهرياريمدان
نيسگيل او چرچي يه قالسين کي جواهر نه دي ، قانمير
فيکري آللاتما دادير خالقي ،ائلين حالينه يانمير
اريمير ، اؤلمور ، اوتانمير
آخي اي قاردا ، دوماندا باش اوجالدان ساوالانيم
غمي ، دونيا ني قوجالدان ساوالانيم
ائل بيلير داغلار آرا هراوجا داغلار باشي سن سن
وئرسهنده اليوي قارداشيوين سير داشي سن سن
وئر گيلن بير ليک الين بيرده دماونده اونون يولداشي سن سن
اوندان آيريلما آماندي
يولوموز چندي دوماندي
قوي ايگيدلر سيزه فخر ائيله ييبن باشین اوجالتسين
قويما قارتال دولانان يئر لره قوز غون الي چاتسين
ساوالان چنلي چاغيندا
منيم ايلهاميم اولارکن
کؤنلوم اؤز سرري سؤزون صدق ايله سؤيلر ساوالانه
ساوالان کؤز قالادار شاعر اولانلار سينه سينده
اوردا زرتشت گئيب تانريدان ايلهامين آلانه اگيرم باش ساوالانه ، اگيرم باش
ساوالانه
«اوستاد هوشنگ جعفری زنگانلی»
+ نوشته شده در سه شنبه بیست و ششم آذر 1392ساعت 1:25 توسط شهاب |
چاغيرين چاغيرين جنگه پلنگي اؤنهنگ اوغلونهنگي اوخوسون بير ده لي هنگي گنه هئي هئي سسي گلسين اغ اتين شيهه سسي گلسين چاغيرين سئل كيمي جوشسون ساوالان مارشي ني قوشسون ده لی قارتال کیمی جوشسون گویده قارتال سسی گلسین غ اتين شيهه سي كلسين چاغيرين واخت قاراليبدي نچه شئعرداردا قاليبدي دوره سين دوشمان آليبدي دوسلارين كهنه سي گلسين آغ آتين شيهه سي گلسين سوزوكسكيندي قليشدان گؤج آلير ائل بوچيخيشدان قازانيرشانلي يئغيشدان ائليمين اؤز سسي گلسين آآغ آتين شيهه سي گلسين چاغيرين تابلو ياراتسين لالاني قاردا اوياتسين ائلينين باشين اوجالتسين اوجالاردان سسي گلسين آغ آتين شيهه سي گلسين چاغيرين اوت قالاسينلار ائلديريمتك شاخاسينلار ياشاسينلار ياشاسينلار ده ده قورقود سسي گلسين آغ آتين شيهه سي گلسين آرخاسين آرخالياق بيز بيرده تونقال قالياق بيز ظلمي كوكدن تالياق بيز بابكين نعره سي گلسين آغ آتين شيهه سي گلسين اؤلوب اؤزخاقينا وورقون بغضدان سينه سي توتقون اولا جاق سونراسی اویغون قورتولوش نغمه سي گلسين آغ آتین شئهه سی گلسین چاغيرين اوزلري گلسين قلمي سوزلري گلسين حسن نين گوزلري گلسين گنه قارداش سسي گلسين آغ آتین شیهه سی گلسین آغ آتین شیهه سی گلسین
چاغيرين
چاغيرين جنگه پلنگي
اؤنهنگ اوغلونهنگي
اوخوسون بير ده لي هنگي
گنه هئي هئي سسي گلسين
اغ اتين شيهه سسي گلسين
چاغيرين سئل كيمي جوشسون
ساوالان مارشي ني قوشسون
ده لی قارتال کیمی جوشسون
گویده قارتال سسی گلسین
غ اتين شيهه سي كلسين
چاغيرين واخت قاراليبدي
نچه شئعرداردا قاليبدي
دوره سين دوشمان آليبدي
دوسلارين كهنه سي گلسين
آغ آتين شيهه سي گلسين
سوزوكسكيندي قليشدان
گؤج آلير ائل بوچيخيشدان
قازانيرشانلي يئغيشدان
ائليمين اؤز سسي گلسين
آآغ آتين شيهه سي گلسين
چاغيرين تابلو ياراتسين
لالاني قاردا اوياتسين
ائلينين باشين اوجالتسين
اوجالاردان سسي گلسين
آغ آتين شيهه سي گلسين
چاغيرين اوت قالاسينلار
ائلديريمتك شاخاسينلار
ياشاسينلار ياشاسينلار
ده ده قورقود سسي گلسين
آغ آتين شيهه سي گلسين
آرخاسين آرخالياق بيز
بيرده تونقال قالياق بيز
ظلمي كوكدن تالياق بيز
بابكين نعره سي گلسين
آغ آتين شيهه سي گلسين
اؤلوب اؤزخاقينا وورقون
بغضدان سينه سي توتقون
اولا جاق سونراسی اویغون
قورتولوش نغمه سي گلسين
آغ آتین شئهه سی گلسین
چاغيرين اوزلري گلسين
قلمي سوزلري گلسين
حسن نين گوزلري گلسين
گنه قارداش سسي گلسين
آغ آتین شیهه سی گلسین
آغ آتین شیهه سی گلسین
+ نوشته شده در سه شنبه بیست و ششم آذر 1392ساعت 1:18 توسط شهاب |
قوْیۇن محکوم اوْلۇم میللتچیلیگــه،
دونیادا میللهتین سئومهیـن کیمـدیـر؟!
دیلیـن، ائلیـن یـۇردۇن تـالان ائتسـهلر
آجێیێب باشینـا دؤیمـهین کیمــدیـر؟!
مـن دئمیـرهم اۆستـۆن نیژاددانــام من
دئـمیــرهم ائللــریم ائللــردهن باشـدێ
منیــم مسلکیمـــده منیـــم یـوْلۇمـــدا،
میللتلر هامێسێ دوْستدۇر، قارداشدێر
آنجاق بیر سؤزۆم وار : من ده اینســانـام
دیلیـم وار ، خالقیم وار ، یۇردۆم یۇوام وار،
یئـردن چێخمـامێشـام گـؤبـــهلـک کیمـی
آدامـــام حــاققیـــم وار ائــلیـــم اوْبــام وار
+ نوشته شده در سه شنبه نوزدهم آذر 1392ساعت 20:45 توسط شهاب |
سرزمین قوم باایماندی آذربایجان
ایندیده سئللر اونا حیراندی آذربایجان
افتخار و عزّت ایراندی آذربایجان
قوی مخاطب ایلیم اؤز مولکومو اؤز یوردومو
قوی دئیوم جانیم سنه قرباندی آذربایجان
قهرمانلار بسلیوبسن ادلی سانلی دهریده
مرحبا اوغلانلارون اصلاندی آذربایجان
سنده عصمت درسین اؤرگتدی سارایلار عالمه
یا علی دوشمز دیلیمدن من قیزیل باش اوغلویام
شاهیم عالمده شه مرداندی آذربایجان
ایندیده سئللر اونا حیراندی آذربایجان
آزربایجان آدین ائشیدیب دویان هر آزربایجانلیا آزربایجان احترامی نا آیاغا قالخماق
واجب دیر
+ نوشته شده در پنجشنبه چهاردهم آذر 1392ساعت 20:14 توسط شهاب |
من سنی اونودا بیلمیره م، آخی اونوتسام نه لری اونودام گره ک؟ گؤیلره باخمیشیق آی لی گئجهده اونوتسام گؤیلری اونودام گره ک! دنیزی اونودوم، یا دالغالاری خاطيره ن یادیمدان چیخایدی باری پاییزدا خزانی، قیشداسا قاری باهاردا گوللری اونودام گره ک! دئ نئجه اونودوم من سنی نئجه؟ سئوگی دورنا دییل پاییزدا کؤچه! یوخوما گلیرسن منیم هر گئجه آیلاری، ایل لری اونودام گره ک! سنین خیالیندیر حسرتله باخان آدیندیر هر ساعات قارشیما چیخان قاریشیب شکلینه گؤزومده ن آخان یاغیشی، سئللری اونودام گره ک! سینه مده پئشمان اوره ییم قالدی اوچدون اللریمده لئليیم قالدی نه لری ایتیریب، باخ نه ییم قالدی نه لری، نه لری اونودام گره ک! نصرت کسمنلی
من سنی اونودا بیلمیره م، آخی
اونوتسام نه لری اونودام گره ک؟
گؤیلره باخمیشیق آی لی گئجهده
اونوتسام گؤیلری اونودام گره ک!
دنیزی اونودوم، یا دالغالاری
خاطيره ن یادیمدان چیخایدی باری
پاییزدا خزانی، قیشداسا قاری
باهاردا گوللری اونودام گره ک!
دئ نئجه اونودوم من سنی نئجه؟
سئوگی دورنا دییل پاییزدا کؤچه!
یوخوما گلیرسن منیم هر گئجه
آیلاری، ایل لری اونودام گره ک!
سنین خیالیندیر حسرتله باخان
آدیندیر هر ساعات قارشیما چیخان
قاریشیب شکلینه گؤزومده ن آخان
یاغیشی، سئللری اونودام گره ک!
سینه مده پئشمان اوره ییم قالدی
اوچدون اللریمده لئليیم قالدی
نه لری ایتیریب، باخ نه ییم قالدی
نه لری، نه لری اونودام گره ک!
نصرت کسمنلی
+ نوشته شده در جمعه هشتم آذر 1392ساعت 21:45 توسط شهاب |
گئتمک ایسته ییر سن گئتمک ایسته ییر سن بهانه سیز گئت اؤیاتما مورگولو خاطره لری سسین همان سسدیر باغیشین اؤگئی گئدیرسن، سسین ده یاد اولسون باری ... سن دنیز قوْینونا توللانمیش چیچک اوستونه دالغالار آتیلاجاقدیر ساختا محبتین ساختا سند تک نه واقتسا اوستونده توتولاجاقدیر. دؤشه نیب یوْ للار تک آیاقلارینا سنه یالواریم می ... بو مومکون دَییل! قوْیمارام قلبیم تک ووقاریم سینا آلچالیب یاشاماق عؤمور-گون دییل. دئمیرم سن اوجا بیر داغسان اَییل دئمیرم علاجیم قالیبدیر سنه نه سنده محبت قارا پول دییل نه من دیلَنچییم، اَل آچیم سنه! گئتمک ایسته ییر سن، اوْ یؤل، اوْ دا سن بیر جوت گؤز باخاجاق آرخانجا سنین گئتدین می، نه واختسا دؤنمک ایسته سن تیکانلی یاستیغا دؤنَجک یئرین گئتمک ایسته ییر سن ... نه دانیش، نه دین! یوْخ اوْل اوزاقلارتک دوماندا، چن ده... نه ییمی سئومیشدین؟ دییه بیلمدین، ایندی یوز عیب گؤرورسن منده. «نصرت کسمنلی»
گئتمک ایسته ییر سن
گئتمک ایسته ییر سن
گئتمک ایسته ییر سن
بهانه سیز گئت
اؤیاتما مورگولو خاطره لری
سسین همان سسدیر
باغیشین اؤگئی
گئدیرسن، سسین ده یاد اولسون باری ...
سن دنیز قوْینونا توللانمیش چیچک
اوستونه دالغالار آتیلاجاقدیر
ساختا محبتین
ساختا سند تک
نه واقتسا اوستونده توتولاجاقدیر.
دؤشه نیب یوْ للار تک آیاقلارینا
سنه یالواریم می ...
بو مومکون دَییل!
قوْیمارام قلبیم تک ووقاریم سینا
آلچالیب یاشاماق عؤمور-گون دییل.
دئمیرم سن اوجا بیر داغسان اَییل
دئمیرم علاجیم قالیبدیر سنه
نه سنده محبت قارا پول دییل
نه من دیلَنچییم، اَل آچیم سنه!
گئتمک ایسته ییر سن، اوْ یؤل، اوْ دا سن
بیر جوت گؤز باخاجاق آرخانجا سنین
گئتدین می، نه واختسا دؤنمک ایسته سن
تیکانلی یاستیغا دؤنَجک یئرین
گئتمک ایسته ییر سن ...
نه دانیش، نه دین!
یوْخ اوْل اوزاقلارتک دوماندا، چن ده...
نه ییمی سئومیشدین؟
دییه بیلمدین،
ایندی یوز عیب گؤرورسن منده.
«نصرت کسمنلی»
+ نوشته شده در جمعه هشتم آذر 1392ساعت 21:44 توسط شهاب |
گئتمک ایسته ییر سن گئتمک ایسته ییر سن بهانه سیز گئت اؤیاتما مورگولو خاطره لری سسین همان سسدیر باغیشین اؤگئی گئدیرسن، سسین ده یاد اولسون باری ... سن دنیز قوْینونا توللانمیش چیچک اوستونه دالغالار آتیلاجاقدیر ساختا محبتین ساختا سند تک نه واقتسا اوستونده توتولاجاقدیر. دؤشه نیب یوْ للار تک آیاقلارینا سنه یالواریم می ... بو مومکون دَییل! قوْیمارام قلبیم تک ووقاریم سینا آلچالیب یاشاماق عؤمور-گون دییل. دئمیرم سن اوجا بیر داغسان اَییل دئمیرم علاجیم قالیبدیر سنه نه سنده محبت قارا پول دییل نه من دیلَنچییم، اَل آچیم سنه! گئتمک ایسته ییر سن، اوْ یؤل، اوْ دا سن بیر جوت گؤز باخاجاق آرخانجا سنین گئتدین می، نه واختسا دؤنمک ایسته سن تیکانلی یاستیغا دؤنَجک یئرین گئتمک ایسته ییر سن ... نه دانیش، نه دین! یوْخ اوْل اوزاقلارتک دوماندا، چن ده... نه ییمی سئومیشدین؟ دییه بیلمدین، ایندی یوز عیب گؤرورسن منده. «نصرت کسمنلی»
گئتمک ایسته ییر سن
گئتمک ایسته ییر سن
گئتمک ایسته ییر سن
بهانه سیز گئت
اؤیاتما مورگولو خاطره لری
سسین همان سسدیر
باغیشین اؤگئی
گئدیرسن، سسین ده یاد اولسون باری ...
سن دنیز قوْینونا توللانمیش چیچک
اوستونه دالغالار آتیلاجاقدیر
ساختا محبتین
ساختا سند تک
نه واقتسا اوستونده توتولاجاقدیر.
دؤشه نیب یوْ للار تک آیاقلارینا
سنه یالواریم می ...
بو مومکون دَییل!
قوْیمارام قلبیم تک ووقاریم سینا
آلچالیب یاشاماق عؤمور-گون دییل.
دئمیرم سن اوجا بیر داغسان اَییل
دئمیرم علاجیم قالیبدیر سنه
نه سنده محبت قارا پول دییل
نه من دیلَنچییم، اَل آچیم سنه!
گئتمک ایسته ییر سن، اوْ یؤل، اوْ دا سن
بیر جوت گؤز باخاجاق آرخانجا سنین
گئتدین می، نه واختسا دؤنمک ایسته سن
تیکانلی یاستیغا دؤنَجک یئرین
گئتمک ایسته ییر سن ...
نه دانیش، نه دین!
یوْخ اوْل اوزاقلارتک دوماندا، چن ده...
نه ییمی سئومیشدین؟
دییه بیلمدین،
ایندی یوز عیب گؤرورسن منده.
«نصرت کسمنلی»
+ نوشته شده در جمعه هشتم آذر 1392ساعت 21:44 توسط شهاب |
چوخ کچمیشم بو داغلاردان دورنا گوزلی بولاقلاردان ائشیتمیشم اوزاقلاردان ساکت آخان آرازلاری سینامیشام دوستی، یاری ... ائل بیلیرکی، سن منیمسن یوردوم، یووام، مسکنیمسن آنام، دوغما وطنیمسن! آیریلارمی کونول جاندان؟ آذربایجان، آذربایجان! من بیر اوشاق، سن بیر آنا، اودور کی، باغلیام سانا هانکی سمته، هانکی یانا هی اوچسام دا یووام سنسن، ائلیم، گونوم، اوبام سنسن! فقط سندن گن دوشنده، آیریلیق مندن دوشنده، ساچلاریما دن دوشنده، بوغار آیلار، ایللر منی، قیناماسین ائللر منی داغلارینین باشی قاردیر، آغ ئورپگین بولوتلار دیر، بویوک بیر کچمیشین واردیر، بیلینمه ییر یاشین سنین نه لر چکمیش باشین سنین دوشدون اوغورسوز دیللره، نحس آیلارا، نحس ایللره، نسل لردن نسل لره کچن بیر شهرتین واردیر اوغلون، قیزین بختیاردیر ... هی باخیرام بو دوزلره، آلاگوزلی گونددوزلره، قارا خاللی آغ اوزلره، کونول ایستر شعر یازا، گنجله شیرم یازا- یازا ... بیر طرفین بحر خزر، یاشیل باش صونالار گزر، خیالیم دولانار گزر، گاه موغانی، گاه ائلداری، منزل اوزاق، عمر یاری! سیرا داغلار، گن دره لر، اورک آچان منظره لر، جیران قاچار، جویور مه لر، نه چوخدور اویلاغین سنین! آرانین، یایلاغین سنین! کچ بو داغدان، بو آراندان، آستارادان، لنکراندان، آفریقادان، هندوستاندان قوناق گلیر بیزه قوشلار، ظلم الیندن قورتولموشلار ... بویرلرده لیمون ساری، اگیر، سالیر بوداقلاری داغلارینین دوم آغ قاری یارانمیشدر قارلی قیشدان، بیر سنگردیر یارانیشدان لنکرانین گلی رنگ- رنگ، یوردوموزین قیزلاری تک، دمله چایی، توک ویر گورک، آنامین دلبر گلینی! یادلارا آچما الینی! ساری سنبل بیزیم چورک، پامبوغمیز چیچک- چیچک، هر اوزومدن بیر شیره چک سحر- سحر آج قارینا قوت اولسون قوللارینا مین قازاخدا کوهلن آتا، یالمانینا یاتا- یاتا آت قان تره باتا- باتا گوگ یایلاقلار بئلینه قالخ، کپز داغدان گوگ گوله باخ! ای آزادگون، آزاد انسان، دویونجا ایچ بو بهاردان! بیزیم خاللی خالچالاردان سر چنارلار کولگه سنه آلقیش گونش ئولکه سنه! کونلوک کچیر قاراباغدان، گاه بو داغدان، گاه اوداغدان، آخشام اوستو قوی اوزاقدان هوالانسین خانین سسی، قارا باغین شکسته سی گوزل وطن، معنان درین، بشیگیسن گوزللرین! عاشق دییه ر سرین- سرین، سن گونشین قوجاغیسان، شعر، صنعت اوجاغیسان ئولمز کونول، ئولمز اثر، نظامی لر، فضولی لر! الین قلم، سینه ن دفتر، دی گلسین هرنه یین واردیر، دییلن سوز یادگاردیر بیر دون بیزیم باکی یه باخ، ساحللری چراغ- چراغ، بوروقلارین هایقیراراق نعره سالیر بوز چوللره، ایشیقلانیر هر داغ، دره نازلاندیقجا سرین کولک، ساحللره سینه گرک، بیزیم باکی- بیزیم اورک! ایشیقدادیر قوت سوزی، سحرلرین اولکر گوزی گوزل وطن! اوگون کی، سن آل بایراقلی بیر سحردن الهام آلدین، یاراندیم من گولور تورپاق، گولور انسان قوجا شرقین قاپیسی سان! دینله منی، گوزل وطن! بیرسوز گلیر اورگیمدن: خلقیمیزین عشقیله سن گوله جکسن هر بیز زمان، آذربایجان، آذربایجان! شعر: صمد وورغون، 1935 میلادی ایلی
چوخ کچمیشم بو داغلاردان
دورنا گوزلی بولاقلاردان
ائشیتمیشم اوزاقلاردان
ساکت آخان آرازلاری
سینامیشام دوستی، یاری ...
ائل بیلیرکی، سن منیمسن
یوردوم، یووام، مسکنیمسن
آنام، دوغما وطنیمسن!
آیریلارمی کونول جاندان؟
آذربایجان، آذربایجان!
من بیر اوشاق، سن بیر آنا،
اودور کی، باغلیام سانا
هانکی سمته، هانکی یانا
هی اوچسام دا یووام سنسن،
ائلیم، گونوم، اوبام سنسن!
فقط سندن گن دوشنده،
آیریلیق مندن دوشنده،
ساچلاریما دن دوشنده،
بوغار آیلار، ایللر منی،
قیناماسین ائللر منی
داغلارینین باشی قاردیر،
آغ ئورپگین بولوتلار دیر،
بویوک بیر کچمیشین واردیر،
بیلینمه ییر یاشین سنین
نه لر چکمیش باشین سنین
دوشدون اوغورسوز دیللره،
نحس آیلارا، نحس ایللره،
نسل لردن نسل لره
کچن بیر شهرتین واردیر
اوغلون، قیزین بختیاردیر ...
هی باخیرام بو دوزلره،
آلاگوزلی گونددوزلره،
قارا خاللی آغ اوزلره،
کونول ایستر شعر یازا،
گنجله شیرم یازا- یازا ...
بیر طرفین بحر خزر،
یاشیل باش صونالار گزر،
خیالیم دولانار گزر،
گاه موغانی، گاه ائلداری،
منزل اوزاق، عمر یاری!
سیرا داغلار، گن دره لر،
اورک آچان منظره لر،
جیران قاچار، جویور مه لر،
نه چوخدور اویلاغین سنین!
آرانین، یایلاغین سنین!
کچ بو داغدان، بو آراندان،
آستارادان، لنکراندان،
آفریقادان، هندوستاندان
قوناق گلیر بیزه قوشلار،
ظلم الیندن قورتولموشلار ...
بویرلرده لیمون ساری،
اگیر، سالیر بوداقلاری
داغلارینین دوم آغ قاری
یارانمیشدر قارلی قیشدان،
بیر سنگردیر یارانیشدان
لنکرانین گلی رنگ- رنگ،
یوردوموزین قیزلاری تک،
دمله چایی، توک ویر گورک،
آنامین دلبر گلینی!
یادلارا آچما الینی!
ساری سنبل بیزیم چورک،
پامبوغمیز چیچک- چیچک،
هر اوزومدن بیر شیره چک
سحر- سحر آج قارینا
قوت اولسون قوللارینا
مین قازاخدا کوهلن آتا،
یالمانینا یاتا- یاتا
آت قان تره باتا- باتا
گوگ یایلاقلار بئلینه قالخ،
کپز داغدان گوگ گوله باخ!
ای آزادگون، آزاد انسان،
دویونجا ایچ بو بهاردان!
بیزیم خاللی خالچالاردان
سر چنارلار کولگه سنه
آلقیش گونش ئولکه سنه!
کونلوک کچیر قاراباغدان،
گاه بو داغدان، گاه اوداغدان،
آخشام اوستو قوی اوزاقدان
هوالانسین خانین سسی،
قارا باغین شکسته سی
گوزل وطن، معنان درین،
بشیگیسن گوزللرین!
عاشق دییه ر سرین- سرین،
سن گونشین قوجاغیسان،
شعر، صنعت اوجاغیسان
ئولمز کونول، ئولمز اثر،
نظامی لر، فضولی لر!
الین قلم، سینه ن دفتر،
دی گلسین هرنه یین واردیر،
دییلن سوز یادگاردیر
بیر دون بیزیم باکی یه باخ،
ساحللری چراغ- چراغ،
بوروقلارین هایقیراراق
نعره سالیر بوز چوللره،
ایشیقلانیر هر داغ، دره
نازلاندیقجا سرین کولک،
ساحللره سینه گرک،
بیزیم باکی- بیزیم اورک!
ایشیقدادیر قوت سوزی،
سحرلرین اولکر گوزی
گوزل وطن! اوگون کی، سن
آل بایراقلی بیر سحردن
الهام آلدین، یاراندیم من
گولور تورپاق، گولور انسان
قوجا شرقین قاپیسی سان!
دینله منی، گوزل وطن!
بیرسوز گلیر اورگیمدن:
خلقیمیزین عشقیله سن
گوله جکسن هر بیز زمان،
آذربایجان، آذربایجان!
شعر: صمد وورغون، 1935 میلادی ایلی
+ نوشته شده در چهارشنبه بیست و نهم آبان 1392ساعت 13:14 توسط شهاب |
پیوندهای روزانه
آرشیو پیوندهای روزانه
من در یاهو


text:
گلین اشکیله یازاق، یۆزده رموز-ی-مئحنی
باشلێیاق قاسیمێن آدیله بۇ گۆن سر سخنی
مجلیسه دعوهت ائدهک شخصاً ایمام-ی-حسنی
ساخلاسێن مد-ی-نظرده هر اۆرهک داغلێیانێ
واردی گؤرسۆن نقهدهر؛ قاسیمینین آغلێیانێ
گرم ائدیب قاسیمین عئشقی بیزی باشدان آیاقا
الیمیز یئتمیر افسوس اوْ حنالی اوْتاقا
حجلهگاهینده ایراده ائلییهک آغلاماقا
بۇ یئری خئیمهی-ی-شاه-ی-شُهدا فرض ائدهریک
قاره کؤینهکله موبارهکدی توْیۇن عرض ائدهریک
توْی لیباسون، کفهنه توْی گۆنۆ تبدیل ائتدون
مرگی پیشواز ائلهییب، جنگه زرهسیز گئتدون
ائی وفا مجلیسینین شمع-ی-فروزان شییهمی
یوسفه نیسگیل اوْلان طرّهسینین پیچ-وْ-خمی
اکبرین راه-ی-شهادهتده اوْلان همقدهمی
نامزد عئشقینی بئلمهرره یادیندان چێخادان
مجلیس-ی-وصلهتینی آتلار آیاقێندا تاپان
صبریده قوْیدۇ، زولیخانی عروسون حئیران
نیده سن گزدون، اوْ صحرانی گزیب سرگهردان
نیسگیلیزله دولۇدۇ سینهی-ی-صندوق جاهان
پشت-ی-پا وصله وۇرۇب، صبریله یۇمدۇز گؤزۆزۆ
دیللهره سالدێ زمانه نئجه گؤر توْی سؤزۆزۆ
قوْشار: انور اردبیلی
طبقه بندی:


text:
رنگي سولموش خزلم،يل لره تاپشيرما مني!گوز ياشيمدان توکولن سيل لره تاپشيرما مني!آند اولا اللاها بير گون دوزه بيلمم سن سيز؛آي لارا،هفته لره،ايل لره تاپشيرما مني...
+
نوشته شده در جمعه چهاردهم آذر 1393ساعت 16:11  توسط Mehdi Soleimani
|
منیم چؤرک سیز و سوسوز قالدیغیم گونوم چوخ اولوب ، آمما اومودسوز قالدیغیم گونوم هئچ اولماییب. “آتا بابک”
+
نوشته شده در جمعه چهاردهم آذر 1393ساعت 16:10  توسط Mehdi Soleimani
|
گؤزوم دوشدوتزه آیا,دئدیم هلبت گله جکسن.قند الیمدن دوشدو چایا,دئدیم یقین گله جکسن...اولدوزلاردان نورسوزولور,اوره گیم هچدن اوزولور,قاپ-قاشیق ردیف دوزولور,دئییرم دای گله جکسن!
+
نوشته شده در جمعه چهاردهم آذر 1393ساعت 16:9  توسط Mehdi Soleimani
|
نه اوچون آغ گونه بو یول یئتمه دی,نه اوچون خوش گون لرباشا گئتمه دی,اکیلن چیچک لرنییه بیتمه دی...وفالی یولداش لار آی ساری قوش لار!یونولماسوموک لر اونون داش لاری,سیمینتی گؤزلرین قانلی یاشلاری,ایشله ین قاراگون,گون یولداشلاری,قول لاری کیم قیردی آسؤزلو داش لار!
+
نوشته شده در جمعه چهاردهم آذر 1393ساعت 16:8  توسط Mehdi Soleimani
|


text:
شكيل لر يازي نين آرديندا ...
یازی نین آردی
( بو دییشمه نین شعیرلری یازی نین آردیندا دیر . )
یازی نین آردی
یادیما سالدی سنی مطلبینه چاتدی یاغیش
کوچه لر اولدو گؤزومده یئنه بیر آرپا چایی
منی سنسیز نئجه نیسگیل سئلینه آتدی یاغیش
اودو سؤندورمه گه سو قایداسیدیر آمما دونن
کؤزه ره ن کؤنلومو یاغدیقجا آلوولاتدی یاغیش
دامجی دامجی سنه لای لای دئدی قوینومدا منیم
نه دئیم بلکه سنی کورپه یه اوخشاتدی یاغیش
او قدر مستیدیم هئچ بیلمدیم آخیر نه زامان
سینه م اوسته ساریلان تئللری ایسلاتدی یاغیش
سورا بیلدیم آپاریب قورد کئچینین شنگولوسون
سنی مندن آلیب آنجاق منی آلداتدی یاغیش
گئجه لر يوخوسوز قويوبسان مني ...
يوخدور جاهاندا ، يار سن تك آفت ...
آرزيم ديله ييم سئوگيلي ياريم وطنيم دير ...
عشقي ائولاديله بير بولبولي نالان آنادير ...
ديلبرا ! ايله مه خيففت من اؤلنده ن سونرا ...
عظيم عظيم زاده 1880 اينجی ایلین آپرئل آییندا آذربايجانين نووخانی کندینده آنادان اولموشدور. آتاسینین اعتراضینا باخمایاراق ایبتیدایي تحصیلینی روس - تاتار مکتبینده آلمیشدیر. یارادیجیلیغی بویو عصرلردن بری فورمالاشان تبریز آذربایجان مینیاتور مکتبینین و روس رسساملیق مکتبینین عنعنهلریندن بهره لنمیشدیر. رسساملیغا مشهور "ملا نصرالدين" ژورنالیندا اؤز اثرلرینی درج ائتدیرمکله باشلامیشدیر. 1906 اينجی ایلده ن "ملا نصرالدين"، "بارابان"، "زنبور"، "طوطی"، "کلنیيت" و سایير ژورناللارین صحیفهلرینده ساتیریک گرافیک کاریکاتور لارینی نشر ائتدیرمک له آذربایجان ساتیریک قرافیکاسینین اساسینی قویموشدور ....
مطلبين آرديندا صنعتكارين اثرلريني گؤره بيلرسينيز ...
یازی نین آردی
سن گئتدین ائله بیل دونیا داغيلدی
یاز دا کؤچوب گئتدی ، یئری بوش قالدی
باهار اوره ییمی سنسیز قيش آلدی
من یازا وورغونام ، قيشي نئیليره م ؟؟؟
عشقيمي آپاریب سن گئتدین دئمک
عشق سيز بیر کؤنول نه ییمه گره ک ؟
سویوق داشا دؤندو او گونده ن اوره ک
سینه م دن آسیلان داشي نئیليره م ؟؟؟
هميشه آیریلیق، گئجه - گوندوزوک
بیریمیز تپه ییک بیریمیز دوزوک
اوستونون قاشی لا تانینار اوزوک
اوزویوم یوخدورسا ، قاشي نئیليره م ؟؟؟
نیه یاشاییرام من نیيه سن سیز
نه یئره باخمارام ، نه گؤيه سن سیز
من کی کور اولموشام هر شئيه سن سیز
کور گؤزون اوستونده قاشي نئیليره م ...
اوره ییم اینجهلر یاغیش یاغاندا
یادیما دوغمالار ، عزیزلر گله ر
نده ن سه گئجهلر یاغیش یاغاندا
یوخوما دریالار ، دنیزلر گله ر
گئجه یاغیش یاغار ، مین سس، مین صدا
تیکانلی نغمهلر دینله یه ر گئجه
اینهلر سانجیلان ، اینهلر باتان
زنجي بدنی تک اینله یه ر گئجه
گئجه یاغیش یاغار ، غم له کؤکله نن
بیر شاعير قلبینی عزيز له مک ايچون
گئجه یاغیش یاغار ، گوندوز چیرکله نن
گوناهکار دونیانی تمیزله مک ايچون
سما صاحیبکاری کؤورهلر یئنه
آچار ساندیقلاری ، دفینهلری،
گئجه یاغیش یاغار ، یاغار شعریمه
یووار هئجالاری ، قافیهلری
گؤزلریم یورولوب یورغون آی کیمی
سؤندوروب ایشیغی یاتاجاغام من
ایندی اوتاغیمی کلاغای کیمی
گئجهنین چینینه آتاجاغام من
ایندی اوتاغیما دولاجاق گئجه
گئجه نی یانیمدا قالاجاق گئجه
سحر آچیلاندا منیم ائویمدن
قوپ قورو چیخاجاق بیر اوتاق گئجه...
هؤکومدارین باشماغی
بئله روایت ائدیرلر کی، بؤیوک بیر مملکته باشچیلیق ائدن بیر هؤکومدار وار ایمیش. بیر گون هؤکومدار قرارا گلیر کی، پیادا اوزون بیر سفره چئخسین . بئله ده ائدیر . مملکتینی قاریش - قاریش گزیر . گئری قاییتدیقدان سونرا گؤرورکی ، داش قالاقلی یولدا گزمه دن آیاغی شیشیب . او ساعات بئله بیر قرار چیخاریر کی ، اؤلکهسینین بوتون یوللاری دری ایله دؤشه ن سين . لاکین وزیرلریندن بیری اونا بوندان داها گؤزل و فایدالی مصلحت وئریر . هؤکومدارا توصیه ائدیر کی ، بوتون مملکتی درییه بورومکدن سه، سادهجه آیاغینا گئیدیگی چاریغین آلتینا دری تیکمک داها مقصده اویغوندور .
بو حکایهدن گؤتوره جگیمیز عیبرت اودور کی ، اگر دونیادا خوشبخت یاشاماق ایستییرسن سه، بیر دفعهیه بوتون دونیانی دگیشمه یه جهد گؤسترمه . دگیشیکلیگه اؤزون دن باشلا. بوندان سونرا دونیانی دگیشمک له مشغول اول.
بوردا باكي دا ياشايان آذربايجانلي گنج شاعير " اژدر اول " دان ايكي شعر وطن حاققيندا ، mp3 فورماسيندا ، سيزين ايچون حاضيرلاميشام .
من سنی اونودا بیلمیره م، آخی
اونوتسام نه لری اونودام گره ک ؟
گؤیلره باخمیشیق آی لی گئجهده
اونوتسام گؤیلری اونودام گره ک !
دنیزی اونودوم، یا دالغالاری
خاطيره ن یادیمدان چیخایدی باری
پاییزدا خزانی ، قیشدا سا قاری
باهاردا گوللری اونودام گره ک !
دئ نئجه اونودوم من سنی نئجه؟
سئوگی دورنا دییل پاییزدا کؤچه !
یوخوما گلیرسن منیم هر گئجه
آیلاری، ایل لری اونودام گره ک !
سنین خیالیندیر حسرتله باخان
آدیندیر هر ساعات قارشیما چیخان
قاریشیب شکلینه گؤزومده ن آخان
یاغیشی، سئللری اونودام گره ک !
سینه مده پئشمان اوره ییم قالدی
اوچدون اللریمده لئليیم قالدی
نه لری ایتیریب ، باخ نه ییم قالدی
نه لری، نه لری اونودام گره ک !
سئوگي اس ام اس لري
دنیز قوملارداکی ایزلری سیلر اما هئچ بیر شئی اورییمده کی سئوگینی سیله بیلمز. سنی اؤلنه قدر سئوهجهیم.
گول نه دیر کی؟ سولوب گئدر. گون نه دیر کی؟ گلیب گئدر. آتش ندیر کی؟ سؤنر بیتر. اما سنه اولان سئوگیم سونسوزدور، آنجاق مزاردا بیتر.
بیر کولک اسرسه اورالارا ، سنه اولان سئوگیمی پیچیلداسا قولاغینا ، جاوابینی سئوگیمدن ایسلاندیغین یاغیشلارلا گؤندر .
عشقینه تؤکسم گؤزیاشلاریمی ، الین له بیر دفعه سیلجکسن می؟ بو اورییمی سنه وئرسم ، بیر گون گلهجک سئوه جک سن می؟
سنی اوزاقدان سئومیی ، منه باخمادان گؤرمیی ، سنی ائشیتمهدن دینلمیی، قوووشماق اوچون صبر ائتمیی ، هر شئیی اؤیرندیم اما سنسیز اولماغی اصلا ...
سنی ائله چوخ سئودیم ، اوزونو گؤرمهدن، سسینی ائشیتمهدن .یالنیزجا سنی دوشوندوم ، بلکه ده رئاللیقدا هئچ واخت اولمایاجاق بیر دونیا قوردوم سنینله ، او دونیا کی، ایچینده یالنیز سن و من وار ايدیم ، چوخ خوشباخت ایدیم ، قلبیمین درینلیکلرینده سئوگی بولاغی چاغلاییردی. یالنیز بو دونیامدا سنینله دانیشیر ، قارانلیق گئجهلرده سنینله بیرگه اولدوزلاری ساییردیق. آی دا بیزیم سئوگیمیزین اؤنونده باش اییر، بیزه حسد آپاریردی ائله بیل.
سنین اوچون آچاردی چیچکلر ، قوشلار سنین اوچون اوخویاردی. آنجاق بیر فصیل واردی قوردوغوم بو دونیادا ، سئوگی فصلی ، نه بیر قیش واردی ، نه ده بیر پاییز. گونش ده ایستی دی سنه اولان عشقیم کیمی.
بیر آخشام طرفی
گونش باتارکن
بیر گلینلیک دونو
کیرایه گؤتوره ک ...
بیر شوشه لیکؤر،
بیر قوتو سیقار …
و بیر قدر زامان
گئده ک
صحرالارین بیتن یئرینه …
دنیزین
دادینا باخاق،
قوملارا بورونک،
اولمازمی؟...
من سنین اولوم،
دونیاسا منیم …
…نیشان اوزوگي
ایسته میرم،
بارماغیمی
دیشلهسن یئتر …
دوداقیم دا ...
ماهنی چیچك له نیر ...
ساواش میدانین دان
غنيمت له قایيدان بیر عسگر تك
سئوینجلی ام ...
ساچلارین دان بیر نئچه تئل
فاتح اولموش بیر قوشون تک
بارماقلاریم آراسیندا اینتیظار چكیر ....
اوشاق لار ایچون درس لیک کیتاب " شن چیچک لر " آدلی pdf فورماسيندا
شن چيچك لر
آذربایجانین امکدار آرتیستی ُ تانینمیش گیتارا ایفاچی سی رافیق حوسین اف دان نئچه ایفا :
ناحاق ائنديك او داغلارين باشيندان
گره ك اوردا قال اوغلي قال اولايديق
عؤمروموزو گؤل عؤمرونه دؤندريب
زيروه ده قار ، پتك ده بال اولايديق
آللاها تن ، حاققا ياردي زيروه لر
يارانيش دان دوم آق قاردي زيروه لر
عؤمروموزو اوجالداردي زيروه لر
ناحاق ائنديك او داغلارين باشيندان
اوفوق لرده قوش اولماق دا گؤزه ل دير
شيمشك لره توش اولماق دا گؤزه ل دير
لاپ او يئرده داش اولماق دا گؤزه ل دير
ناحاق ائنديك او داغلارين باشيندان
حاق ائوي دير هر داش اوتاق هر كاها
سالام وئرير دان يئرينه ، صاباحا
تئزه تئزه قووشوردوق آللاها
ناحاق ائنديك او داغلارين باشيندان
سایین اوخوجولار ٬ چوخ سئوینیره م کی تورک اوغلان و قئز آدلاری خالقیمیزین طرفینده ن چوخ آختاریلیر . وار اولسون ائلیمی کی اوشاق لارینی اصیل تورک آدلارلا آدلاندیریر لار . بو گون ایکی پی دی اف فایلی سیز ایچون حاضیرلامیشام . تورک دیلینده اوغلان و قئز آدلاری . ... هئله لیک ...
آنا یوردوموزو قاریش قاریش گزیب دولانسان ، آغ بیرچک آنالار و آغ ساققال آتالارین صوحبتی آیاغیندا اوتورسان ، اونلارین شیرین شیرین ناغیل لاری نی دینله سن ، گؤرورسن کی قدیم حکایه لر و افسانه لری نئجه خوش سویله ییرلر . تاسف له ایندی بو ناغیل لاری یالنیز کاغیذ لاردا و کیتاب لاردا گؤرمه ک اولور . نه ائله مک !!! ائله بودا غنیمت دیر ... بیزلره گره ک دیر کی بو ناغیل لاری کی آنا یوردوموزون شیفاهی ادبیاتی دئمه ک دیر ، قورییب سونرا کی نسیل لره یئتیره ک . ایکی ناغیلی سیزه تقدیم ائدیره م .
بو گون موغام موسابيقه سينين بيرينجي غاليبي گوللو موراد اوا دان نئچه ماهني حاضيرلاميشام . بو ماهني لار موغام موسابيقه سي نين چيخيش لاريندان حاضيرلانيب و انتحاف اولونور عزيز موسيقي سئور خالقيما ...
قشم ميرزه اوغلي نجف اف 1959 اينجي ايل آپرل آييندا " ايميشلي " رايونوندا آنادان اولوب . 1981 اينجي ايلده يونيورسيته دن ادبيات شعبه سيني بيتيريب . حال حاضيردا آذربايجان يازيچي لار بيرليگي نين " آذربايجان " ژورناليندا شعر شعبه سي نين موديري و " تفككور " يونيورسيته سينده باش معلم دير . آشاغي د ا كي لينك لردن اونون اوز ديليتده اوخونان شعرلريندن دانلود ائده بيلرسينيز .
گلوبدور تنگه ای ظالم ، ستمله قان اولان کؤنلوم
همیشه باغ وصلینده ، گولوب خندان اولان کؤنلوم
دوشوب مجنون کیمی ، صحرایه بیر لیلی فراقیندا
بوتون عاشقلر ایچره ، منبع عرفان اولان کؤنلوم
نه اولدو بیلمه دیم دوشدو ، جدا گولزار کویوندان
همیشه خوان وصلین بزمینه ، مهمان اولان کؤنلوم
کیمه بیلمم ، گئدیب اظهار قیلسین محنت عشقین
دؤنوبدور قانه هيجرینده غمی پنهان اولان کؤنلوم
نه چاره ائیله سین ، بیلمم خلاص ائتسین اؤزون غمدن
اسیر محنت و پا بسته هيجران اولان کؤنلوم
اولورمی بیر زمان خرم ، یئتیشسه وصل جانانه
غم هجرینله افغانلار چکیب ، گریان اولان کؤنلوم
منم فرهاد ! عصرین سئودیگی واحيد گوزل لر دیر
اودور کی لاله داغین گؤستریر ، ویران اولان کؤنلوم
****
زولفونده نه لازیم ، گؤزلیم ، شانه دولانسین ؟
قویما او حرمخانه نی بیگانه دولانسین
عیب ایله مه ، کویوندا دولانسام گئجه گوندوز
شمعین گرک اطرافینه پروانه دولانسین
ساقی دولانیم باشینا مئی جامینی گزدیر
سرمست اولوم ، باشیما میخانه دولانسین
اول زولفه کؤنول وئرمه ، دییرلر منه ال چک
اونسوز نئجه بس بو دل دیوانه دولانسین
مجنون نه برابر منه صحرالره قاچدی
عشق اهلی اودور عرصه ده مردانه دولانسین
اغیار ایله اؤز یارینی همدم گؤرن عاشیق
دوشسون او گره ک دشت و بیابانه دولانسین
سرخوش لیق ایله عؤمرونی صرف ائیله مه واحید
عارف اونا دییرلر کی ، حکیمانه دولانسین
· وطنه گلدیم ، ایمانا گلدیم
· گؤز سوز یاشاماق اولار ، وطن سیز یوخ
· غریبی وورموشلار ، " وای وطن " دئمیش
· غربت یئردن وطن اولماز
· غربت گؤرمه ین آدام ، وطن قدرینی بیلمز
· کؤچن یوردون قدرینی ، دوشن یئرده بیلر لر
· ائل ایگیدلری ایله تانینار
· ائل ایچینده ، اول ایچینده
· ائل یاندیران شمعی سؤندورمه ک اولماز
· ائل گوجی ، سئل گوجی
· ائلی اولمایانین ، دیلی ده اولماز
· ائلین آتدیغی داش ، اوزاق گئدر
· اوزونی خالقا چئویره نین آرخاسی محکم اولار
· بیرلیک هاردا ، دیری لیک اوردا
· گوج بیرلیک ده دیر
1969 اينجي ايلين نوامبر آييندا ، آذربايجان راديوسو ندا ايلك دفعه ائفيره چيخان " بولاق " وئرليشي استعدادلي يازيچي مولود سلیمانلی طرفيندن يازيليب عرصيه گليب . بو وئرليشين ايچينده شعرلر ، آتالار سوزو و مثل لر ، باياتي لار ، سازلي سؤزلر ، و بير باخيمدا آذربايجان شيفاهي ادبياتيندان نمونه لر گؤرسنير . 32 ايل ليك بير عؤمرو ياشايان " بولاق " وئرليشي 1993 اونجو ايله قدر ادبيات گروپو تركيبي نده فعاليت گؤستريب . بو وئرليشدن آلينان ايكي فايلي سيز ايچون حاضيرلاميشام . ايسترديم كي اوره ك وئريب ديقت له قولاق آسا سيز . سيزين فيكيرلري گؤزله ييره م .
بولاق وئرليشي ( بيرينجي حيصه )
Sevginin yalnız
dadına baxa bildim.
Yemək istədim
Ayrılıqla doyuzdurdular...
سئوگي نين يالنيز
دادينا باخا بيلديم .
يئمك ايسته ديم
آیريليق لا دويوردو لار ...
Tək ürəyim yox!
Gözlərim gözlərin üçün,
əllərim əllərin üçün,
qulağım səsin üçün
darıxır...
تك اوره گيم يوخ !
گؤزلريم گؤزلرين ايچون ،
ال لريم ال لرين ايچون ،
قولاغيم سسين ايچون
داريخير ...
بیر یولدا دئدیم باخار گئدنده
باخدی قاپیدان کئچنده گولدو
بیلمیردی اوره ک اومار گئدنده
باغلاندی دیلیم اوره کده ن آمما
آز قالدی چئکم هاوار گئدنده
گئتمه گئدیسن ؟ یاواش – یاواش گئت
جانیم بیلی سن چیخار گئدنده
دؤندر گؤزونو خومار – خومار باخ
قویما منی ده ، خومار گئدنده
سن سیزلیگه دوزمه گیم چتیندی
گل جانیمی آل قوتار گئدنده
سندن سورا عشقی نئیلیرم من
آل عشقینی ده آپار گئدنده
مهر ائیله نوازش ائیله بلکه
گول بیتسین اورک ده قان گئدنده
من گؤر نه دئییردیم اؤز اؤزومنه ن
قول بوینوما بیر سالار گئدنده
بیچاره اوره ک بولود کیمین دیر
گؤردوکجه سنی دولار گئدنده
دای « جعفری » بسدی سیزلاما چوخ
سؤز اوستادی شهریار گئدنده
ایراندا هونر دیلنچی لیک دیر
باخما کی تاپار ویقار گئدنده
مطلب azpress سایتیندان کؤچورولوب .
خالق آرتيستي تارزن مهلت مسلم اف ، سيزي عادتا بئله تقديم ائديرلر ، بس اؤزونوز نئجه تقديماتدان راضي قاليرسينيز ؟
اول گره ك خالق سني سئوسين كي سونرا گليب اولاسان خالق آرتيستي . خالقين سئويملي سي اولمادان " خالق آرتيستي " اولماق كيمه لازيم دير ؟ ساغ اولسون خالقيم ، اؤزومون خبريم اولمادان ، گؤزومي آچديم ، گؤردوم خالق مني سئوير و دولتيميزده منيم زحمتيمه يئترينجه قيمت وئريب . صنعتكار اولماق اوچون ايكي عنصرون اولماسي خوشبختليك دئمك دير . شكورلر اولسون كي من هم خالق سئوگيسيني ، هم ده دولتين قايغيسيني حيس ائديره م . بودا مني داهادا روحلانديرير . تار بئله صنعت دير كي اون ياشيندا اوشاقا دا ياراشير ، دوخسان ياشيندا اينسانا دا ياراشير . بونو اؤزومده ن دئميره م ، بيزيم اوستادلارين سؤزو اولوب ، قوربان پيريم اف ، ميرزه منصوراف ، احمد باكي خان اف ، اونلاردان بعضي لريني شكيل لرده ، ويديو يازي لاريندا ، بعضي لريني ايسه جانلي اولاراق گؤرموشم . قوربان پيريم اف ۸۰ ياشيندا ، تار سينه سينده شكليني گؤرموشم ، نئجه گؤزل ياراشير . تارا اونا گؤره "اولو تار" دئييرلر كي ، اوشاقا دا ، جاوانا دا ، گنجه ده ، قوجايا دا ياراشير . او كي قالدي منه ، آذربايجانين عادي اوغلو كيمي ، تارزن مهلت مسلم اف كيمي تقديمات داها خوش اولار .
مهلت معلم، اؤزونوز گنج ليك ايللري نيز حاقيندا دانيشسانيز منه ائله گلير هر كس اوچون ماراقلي اولار .
اوشاقليغيم چوخلاري كيمي عادي ، كاسيب ، فعله عائله سينده كئچيب ، من بو گون اوتانمادان دئيره م كي ، كاسيب عائله ده دوغولموشام . آما آتامين ، آنامين موسيقي يه اولان هوسي منده بو صنعته اولان محبتي آرتيريب . ايلك دفه تار آلتيني من آتامين دايي سي گيلده ، بينه قدي كندينده ، علعسگر دايي مين ائوينده گؤرموشم . همين واخت منيم هارداسا 4 – 5 ياشيم وار ايدي ، او گونده ن ده وورولموشام بو آلته .سونرا مكتبه گئتميشم . بيله جري ده كي 18 سايلي موسيقي مكتبيني بيتيرديم . سونرا دا آصف زيناللي يا قبول اولدوم ، 4 ايل اوردا تحصيل آلاراق اوراني دا موفقيت له بيتيرديم . سونرا اوزيير حاجي بي اف آدينا كنسرواتوريا دا قبول اولوندوم و اوراني دا بيتيرديم . 22 ياشيم اولماميشدي هئله ، مني آصف زيناللي آدينا موسيقي تكنيكومونا معلم وظيفه سينه دعوت ائتديلر . بو گون گؤرورسونوز كي كنسرواتوريا دا چاليشيرام ، اساس ايش يئريم بورا دير ، بونا باخماياراق آصف زيناللي ني اونوتمورام ، اوردا دا ايشله ييره م ، اونا گؤره كي اوراني آتا بابا اوجاغي حيس ائديره م . هر اورا گئدنده ، ائله بيليره م احمد باكي خان اف ، حاجي بابا حسين اف و ميرزه منصور ون روحي اوردا دير . من دييرديم شرق دونياسيندا ان بويوك موسيقي مكتبي دير ، همين مكتب .
مهلت معلم ، سيز فخر ايله اوستادلارين آديني چكيرسينيز ، بس گله جك ده ائله طلبه لرينيز وارمي كي فخر ايله سيزين آدينيزي چكه لر ؟
نه قدر آذربايجان خالقي وار ، نه قدر بو تورپاق وار ، بو صنعت ياشاياجاق . من آذربايجان ديينده تكجه 9 ميليونو نظرده توتمورام ، اوتاي دا 35 ميليون خالقيميز وار . اردبيله گئدنده ، اؤزومي وطنيمده اولان كيمي حيس ائديره م . والله اوتانيرام اؤزوم حاققيندا دئمه يه ، 30 ياشيم وار ايدي ، مندن 4 – 5 ياش بويوك تار ايفاچي لاري گؤروردوم كي مني يامسيلاييرلار . بير آز ياشا دولدوم ، گؤردوم بو حال داهادا چوخالدي . ايندي 55 ياشيم وار گؤروره م كي ماشالله چوخو چالير . گئديرلر منيم 25 – 30 ايل بوندان قاباق كي لنت يازيلاريمي قويورلار ، قولاق آسيرلار . طلبه لريمين هر بيريندن سوروشسانيز ، هئچ منيم طلبه م اولمايان دا ، بو گون منه مراجعت ائدير . البته مني ايسته مه ين لر ده وار ، الله اونلارين دا جانيني ساغ ائتسين ، آما اونو بيليره م كي ايسته ين لر ، ايسته مه ين لري اون دفه اوسته له يير . علي آقا واحدين بير كلامي وار " نادان سئومير سئومه سين مني ، قدير بيلن ميليون اهالي م وار منيم " يعني ميليونون يانيندا ، مين نفر ، ايكي مين نفر ده اولمالي دير . بو گونده تار ياشايير ، چاليشيرام كي تارا يئني نفس گتيريم ، نه قدر قلبيمده اوره ك وورور ، تار هئله سينه مده اولاجاق .
اون بيرينجي عصرين سونلاري و اون ايكي اينجي عصرين اول لرينده ياشاميش بويوك آذربايجان شاعره سي مهستي گنجوي آذربايجانين پارلاق صنعتكار و مغني سي دير . مهستي هر صنعت ده بيرينجي ليك قازانميش دير . او ايلك مشهور آذربايجان شاعره سي ، ايلك شاهمات چي قادين ، ايلك گوركملي قادين موسيقي چي سي و چوخ احتمال كي ايلك قادين بسته كاريميز دير . روايت لره اساسا او گنجه نين "خرابات" محله سينده ياشاميش ، واختيني قوناق ليق لاردا موسيقي و رقص مجلس لرينده كئچيرميش دير . اونون شعرلرينده شراب و عشق دويغوسو ترنم اولونور .
شاعره نين اثرلري ايچره سينده گنجه نين خرابات محله سينده ياشايان گنج صنعتكارلارا ، درزي لره ، اييريجي لره ، قيزيل آختاران لارا و باشقالارينا حصر ائتديگي شعرلر سلسله سي داها چوخ مشهور دور :
دون كاشي كوزه مي داشلارا چاخديم
سرخوش ديم بيلمه ديم اليمدن سالديم
كوزه ديله گليب دئدي كي من ده
سنين كيمي ايديم ، بو گونه قالديم
بنزه ر، درزي اوغلو ، اوزون قمره
سنه يوز مهستي دونر چاكره
الينده كي ساپ تك يولوم دوشه كاش
شكر دوداقينا گونده مين كره
يون اييره ن اوغلان منيم جانيم دير
اونون زنخداني بير زيندانيم دير
اونون دوداقيندان بوسه وئر الله
چونكي او دوداق لار جان درماني دير
تورپاق اليين ين من عاشيقي ام
ديليم گلمير آچيپ سيرريمي دييم
او تورپاق ال له ييب قيزيل آختارير
من اليمده قيزيل اوني گزيره م
پاپاق چي سئوگيليم شوق ايله بياق
تيكيردي الينده اطلس ده ن پاپاق
هر پاپاقا يوز يوز آفرين دئديم
دوردونه بيري ده بس ايدي آنجاق
آذربايجان ادبياتي نين قدرت لي نماينده سي اولان مهستي گنجوي نين رباعي لري ، خاقاني و نيظامي اثرلري ايله باغلي اولماق لا ، دنيوي حس لر ترنم ائدير ، اينساني و اونون گوزه ل ليگيني ، آرزو و ايستك لريني ايفاده ائدير :
بير نال گوتوروب گلدي او نال بند اوغلان
نال وورماق اوچون اگيلدي قالديم حيران
كيم گؤردي بوجور معجزه ني عالم ده
وورسون هلال آت ديرناغينا بدر اوغلان !
* * * *
هرگاه كي گؤزومده ن ياشيم الوان توكولور
آغلار منه گوي ، ياشي بير عمان توكولور
سنده ن گؤزوم آيريلديغي گون قان توكدي
آيريلسا بدن دن باش اگر ، قان توكولر
* * * *
شهلا گؤزون اي گؤزه ل باخسا مستانه
سرخوش دا گلر ، مي ده گلر افغانه
رقص ايله سه ساچلارين سنين بير لحظه
مين فتنه قوپار ، كونول گلر طغيانه
یئنه گلدی باهار عطیرلی ، لاله لی غمزه لی نازلی نیگار
گئچدی عوموردن شاختا سازاقلی ، قارلی کولک لی ، غملی کدر لی گونلو قیشلار
بیر داها قارلی داغلار چیخاراجاق آغ کورکونو
گئیه جک یاشیل دونونو
تاخاجاق دوشونه آل لاله لری
توحفه وئرجک قوجاق قوجاق ... اتک اتک
مین بیر رنگ ایله بویانمیش لچک چیچک
بیر داها آخاجاق شلاله لر دامجی دامجی ، اینجه اینجه
نوروز گولو قار چیچگی بویلاناجاق توپراقدان دویمه دویمه
بوز بولاقلار ارییب آخاجاق طبیعت یاناغیندا
سوزه جک جان تاپاجاق بولاق اوتو
گوله جک یاماجلاردا بوینو بوکوک بنو وشه لر
گونش ساری تئلرینی یایاجاق سینه سینه داغلارین
چیچک قوناجاق آیلمیش بوداغلارینا آغاجلارین ، باغلارین
گوللر عطیر ساچاجاق دره لره ، داغلارا
باد صبا شانه چکر تئللره
خبر وئرر اوبالارا - ائللره
نه یاتمیسیز دورون شادلیق ائدین فرح گلیب دیللره
بولبول اوخور سئوینج گلیر گوللره
قارلی قیشا سون دی باهار
داغا یاشیل دوندی باهار
گولوش دی سانکی ، دوداقلارا قوندی باهار
سئوگیه باشلانیش حسرته سون دی باهار
غملر آتار سئوینج قاتار
دورنالاری قاتار قاتار
چیچک لری لئچک لئچک
سئل سولاری آشار داشار
یئل اولوب داغدان اشار
عطیر لرین قوجاغیندا ناز باهار
اوردوسونو گتیریب دیر بویانا
خوش قوخولو نوروز گولو ، بنووشه
لاله نرگیز یاییر آذربایجانا
باهارین خوش نسیمیندن بو گون روحلاندی سونبول لر
دونوب بیر جنته یوردوم آچیلدی جور به جور گول لر
بوتون گولشن لره ای دل نیگهبان اولدو بولبول لر
یاشیل چول لر صفالاندی چیچک گولدو چمن گولدو
الینه آینا آل ... ۴/۲ MB
آرازام کوره بندم ... ۲.۱ MB
آی قیز سنه بیر سوزوم وار ... ۱.۹ MB
چرشنبه یازین ، نوروزون ایلک قارانقوشی و مژده چی سی دیر . ایلین آخیر آیی نین دؤرد چرشنبه سی نین ایلکی ، سو چرشنبه سی دیر . بو گون سو چرشنبه سی دیر . دییرلر تانری هر شی دن قاباق سویو یارادیب . سو حایات منبعی و مقدس دیر .سو چرشنبه سینده ائلیمیزین قیزلاری آخشامدان ال لرینه آیاق لارینا خئنا یاخار ، تئل لرینی دارایار ، بزنیب دوزه نردیلر . مخصوص اولاراق قاباقجا دان بایرام اوچون آلدیقلاری تزه پالتارلارینی گئیینر ، سحر تئزدن بزه کلی دولچا سنک لری نی چیینلرینه آلیب بولاخ باشینا گئدرلر . قیز اوره گی کیمی تمیز ، بلور کیمی صاف ، هاوا کیمی شفاف ، بوز کیمی سرین سویون رمزی اولان سو ، چرشنبه آخشامی سفره یه قویولماق لازیم دیر . قیزلار بولاخدان گتیردیکلری سودان ائوین اطرافینا دؤره سینه سپرلر . بؤیوکلی کیچیکلی هامی بو سودان اوزونه چیله ییر .تونقالی اود چرشنبه سینده آلیشدیرسالاردا ، سو چرشنبه سی ده اودسیز اوجاق سیز اولماز . چؤن کی سو چرشنبه سی سویوق قیشدان سونرا ، اود نفس لی یازین یایین گلیشیندن خبر وئریر . هرکس اؤز قاپیسی نین اؤنونده ، حیطینده خیردا تونقال لار قالاییر ، یومورتا دویوشدورور . هر چرشنبه نین ده اؤز خوره کی ، اؤز خونچاسی وار . سو چرشنبه سی خونچاسیندا بولاقدان ، قویودان ، کهریزدن گتیریلمیش تمیز سو مطلق اولمالی دیر . دوره سینه قورو میوه ، رنگ برنگ شمع لر ، لب لبی ، کیشمیش و چتنه لی کنجدلی فندق لی قوزلی قوورقا قویارلار . یاشلی لاری دا اونوتمازلار اونلار ایچون قوورقادان قاووت چکیب اوستونه بال توکرلر . هر خانیم اؤز ذوقینه گوره خوره ک بیشیرر : سودلی پولو ، قیساوا ، لوبیه چیلو ... بونو دا دییم کی چرشنبه لرده یاس یئرینه ، حضوره ، غم ائوینه ، قبر اوستونه ده گئتمزلر .
کپنک لر گولدن گوله قونورلار
باهار گلیر پنجره نی باغلاما
بنوشه لر کردیمیزه دولورلار
بولاغ آخیر سن گؤزه لیم آغلاما
یئنه قالدی اوزو قارالیق کؤموره
ظالیم شاختا ساراییندا گول بیتیر
ایلیق یئللر اسیر سئزاق یئرینده
یاز چمنده آچیب چیچکدن چتیر
گول دردیمیز بوزا دؤنوب اریسین
خزان وورموش آرزی باغی گول آچسین
یاز گتیرسین یئنیلیک ین نغمه سین
کؤنول لرده اومود دالی زوغ آتسین
گول اوچوشسون دوداق دوداق دردیمیز
سئوگی سئلی سارسین عومور یوللارین
کؤلگه لرده سارالماسین گولوموز
اسیر تورپاق دادین آلسین باهارین
شاعیر میرزا علی معجز شبستری تبریزین شمال شرقینده واقع اولان شبستر شهرینین اهلی دیر . او 1252 شمسی ایلینده آنادان اولوب و حاجی آغا آدلی بیر تاجیرین اوغلی دیر . میرزا علی تحصیلاتین بیر کؤهنه اصول مکتبینده مشغول اولموش و اؤز یازدیغینا گوره آتاسی اونون 16 یاشیندا اولان زامان وفات ائدیب و قارداشلاری اونی استانبولا دعوت ائتمیشدیلر . معجز استانبولدا چوخ حکایت و ادبیات و تاریخ صاحه سینده یازیلان رمان لارین اوخوماقی ایله مشغول اولموشدیر . معجز 30 یاشا چاتاندا غربتی ترک ائدیب و اؤز وطنی شبستره مراجعت ائتمیشدیر و ان عزیز اوقاتینی شیخ محمود شبسترلی نین توپراغی کناریندا کئچیریب و شعر یازماغا مشغول اولموشدیر .
اثرلریندن واضح گورونور کی شاعیر اجتماعی حیات باره سینده بؤیوک و گؤرکملی آددیملار گوتوروب . مثلا دئیر کی :
چون قاییتدیم وطنه آچما دهانین دئدیلر
دینمه دانیشما و ترپتمه زبانین دئدیلر
دئدیم اللاهه باخین ائتمه یین آخر اولدوم
گر بوجور ائتمیه سن چوخدی زیانین دئدیلر
شاعیر اوز زندگانلیغیندا بئله یازیر :
"وطنه قایداندان سونرا یوردومون حالینی گؤروب نوحه خوانلیغا باشلادیم ! منیم نوحه خوانلیغیم آخوندلارین خوشونا گلمه دی و منه محاربه اعلانی ائتدیلر . 26 ایل ووروشدوم . خیرات وئردیلر منی دعوت ائتمه دیلر ، طوی اولدی منی چاغیرمادیلار ، یعنی یازدیم و گوشه کناردا باشا آپاردیم ."
او اؤز شعرلرینده خرافات اصول لاری و جهالت و ظلالته سوق ائدن عادت و مرض لری تنقید ائدوب ، اینسانلاری یاخشی شرح لر و گؤزل شعرلر وسیله سی ایله مدنیت و اجتماعی حقوق سمتینه سوق ائدیب و هئچ بیر زاددان قورخوسی یوخموش .
شعرلریندن نمونه لر عزیز اوخوجولاریما تقدیم اولونور ...
یازی نین آردی
آ جیران 8/1 MB
گوزلریم 7/2 MB
گوزلریمه باخان گلسین 2.6 mb
یارب منیم صبریمی وئر 2.3 mb
يیغدی خير و بركت سفره سين ، احسانیله گئتدی
امن امانليق دا يوكون باغلادی ، ايمانیله گئتدی
بيگ خان اولمازسا دئيه رديك اولاجاق كنديميز آباد
او خراب كتده ، و لاكن ائله بيگ خانیله گئتدی
(سيلو) داير اولالی ، هر نه دگيرمان ييغيشيلدی
آمما خالص تميز اوونلاردا ، دگيرمانیله گئتدی
مستبد سلطاني سالدوق ، كي اولا خلقميز آزاد
سونرا باخديق كي آزادليق دا او سلطانيله گئتدی
بير (بلی قوربان!) اولوب ايندی بيزه مين بلی قوربان
آمما (خلعت وئرن) اول بير بلی قوربانیله گئتدی
دوز مسلمانه ديئيرديك : قولاغی توكلو دی بدبخت
ايندی باخ ، گور كی او دوزلوك ده ، مسلمانیله گئتدی
وئرمه (صابر) دئدی ، او دولما فسنجانی آخوندا
آغزيميزدان دا داد ، اول دولما فسنجانیله گئتدی
دئدی انسانيمیز آزدير ، هامي انسان گرك اولسون
آمما انسانليقمزدا ، او آز انسانیله گئتدی
بو قدر (دفتر) و (اسناد) له ، بير حقه چاتان يوخ
حق وئرنلر (پيتيگي) ميرزا قلمدانیله گئتدی
بيزه بير دين قالا بيلميشدي ميراث ، بيرده بو ايران
دين گئدنده دئدی : " تك گئتمه رم! " ايرانیله گئتدی
ايسته ديك قانلا يوواق ئولكه ميزين لكه سين ، آمما
ئولكه ميز خالص ئوزی لكه اولوب قانیله گئتدی
يورقانی اوغری قاپاندا ، دئدی ملانصرالدين :
نيله سين چيلپاغيدی ، اوغري دا يورقانیله گئتدی
هاوا انسانی بوغور باش باشا " گاز كربنيك " اولموش
يئل ده اسمير ، ائله بير ، يئل ده سليمانیله گئتدی
سو ، كرج دن " كلور " ايله گلی پاسلی دميرده
گوره سن " شاه سويی " تك چشمه نه عنوانیله گئتدی
تركی اولموش قدغن ، ديوانيميزدان دا خبر يوخ
"شهريارين" ديلی ده وای دئيه ، ديوانیله گئتدی
هر زامانکی باخیرام باشینا قار وار گورورم
اوغول اولموش آتا تک گوزلرین آغلار گورورم
هر طرفدن چکیلیب سینه وه داغلار گورورم
آی آلان اوستونو غم چیسگینی ، هر یانی دومان
آی یاغان باشینا غملر اودو ، یاسلی ساوالان
گورموشوک یازدا کوچک لرده چیچکلر آچیلار
هر طرفدن چیمنین سینه سینه گول ساچیلار
ماهنی لار قوشماغا باشلار یئنه ده قوشماچیلار
یاز گلیب گئتدی یئنه گولمه دین اوچ آیدا بیر آن
آی یاغان باشینا غملر اودو ، یاسلی ساوالان
قرنیلر گئچدی سنین گولمه دی بیر لحظه اوزون
قانلی یاش توکدو سارالمیش اوزونه یاشلی گوزون
غصه دن دوندو قارانلیق گئجه اولدو گونوزون
نه سوران حالینی اولدی نه وئرن جیسمیوه جان
آی یاغان باشینا غملر اودو ، یاسلی ساوالان
آند وئررم سنی او قانه بلنمیش داشووا
گئجه گوندوز او گوزوندن توکولن قان باشووا
اورگین دردینی بیلدیر او "سهند" قارداشووا
سنی وارلیق سنی تانری سنی بو آه و فغان
آی یاغان باشینا غملر اودو ، یاسلی ساوالان
سالارام یادیما بیر لحظه او گئچمیش لریوی
توکولن سنگ جفائیله او دور دیشلریوی
ایزلرم بیر بیر او حئیرت یارادان ایشلریوی
هامی دان من سنین احوالینا آرتیق نیگران
آی یاغان باشینا غملر اودو ، یاسلی ساوالان
ساکیت اول ، آغلاما قوی بیرجه چکیلسین بو دومان
گون چیخیب ظولمنی بیر یوللوقا قووسون بورادان
"نبی" گلسین ، بو آت اولسون یئنه داغلار آتیلان
"هجر"ین بلکه یغیلسین گوزو یولدان ، آناجان
آی یاغان باشینا غملر اودو ، یاسلی ساوالان
سوندوره بیلمه دی گوز یاشین اورکدن اودووی
چاغیریم قوی کومک ائتسین سنه اوز اولادیوی
افتخاریله بوگون ذیکر ائدرم پاک آدیوی
مرد اوغوللار بئجریب خلقه وئرن شوهرت و شان
آی یاغان باشینا غملر اودو ، یاسلی ساوالان
"بابکین"گئتدی سه بوش قالمادی آمما قوجاغین
دولودور مین ائله اوغلانلاریلا هر بوجاغین
نه قدر یئل اسه طوفان قوپا سونمز اوجاقین
ای بلالر سپری ، خالقا یامان گونده آمان
آی یاغان باشینا غملر اودو ، یاسلی ساوالان
چنلی بئلده "ده لی لر " قوی یئنه قورسون بوساطی
قوچ کوراغلو یئنه جولانه گتیرسین قیر آتی
هئچ زامان اصلین ایتیرمز او کی دوزگوندی ذاتی
آند اولا آدیوا ، آی گوزلری آغلار ، یاشی قان
آی یاغان باشینا غملر اودو ، یاسلی ساوالان
سن دویوشلرده بیر آسلان کیمی دوردون ایاغا
اوخ آتیلدیقجا بیزه سینه نی وئردین قاباغا
غم یئمکدن داها جانیم یئتیشیب دیر دوداغا
نه یامان گونلره گور قالدی بو احساسلی بالان
آی یاغان باشینا غملر اودو ، یاسلی ساوالان
بابالاردان بیزه قالمیش بو مثل هاممی بیلر
سو ٬ گلن آرخا دئیبلر یئنه بیر گون سو گلر
فلکین داش اورگین آه اوخو آخیردا دَئلر
"بارز" اوغلوندا یئتر سئودیگی یاره او زامان
آی یاغان باشینا غملر اودو ، یاسلی ساوالان
بیر چینار کؤلگه سی ، بس ائدر منه
بیر لطیف بنؤوشه ، بیر یاشیل یارپاق
حزین بیر نئی سسی بس ائدر منه
...
بیر سونبول دنه سی ، بیر آیدین سما
بیتمز بیر خاطرات بس ائدر منه
بیر حسرتسیز عمور ، بیر سونسوز وفا
بیر عمورلوک حیات بس ائدر منه
...
بیر کؤرپه گولوشو ، بیر توی صداسی
بیر دوست صداقتی بس ائدر منه
بیر قارانقوش سسی ، بیر یاز هاواسی
بیرده ائل شفقتی بس ائدر منه
...
یئنی ایل ده شادلیق لار ، سالامات لار ،گولر اوزلر آرزولییرام سیزه ...
ایشالله بو ایل آذربایجانیمیزا برکت لی اولسون ...
شاد یاشایین


text:
86/04/10
آیریلیق |ماهنی
85/11/16
آخشاملار
آخشاملار
دوشه نده گؤزلری یارین خیاله آخشاملار
محبت اهلی دوشه ر مین خیاله آخشاملار
آخشاملار آخشاملار آخشاملار
بیر اؤزگه لذتی وارعاشیقه معشوقه
نه دئییر سیز نئجه ن نولار وصاله آخشاملار
شرابی ایرسیز ایچه نده بیر آزدا غم گتیرهر
گول اوزلو او یاریله ، بختیاره آخشاملار
آخشاملار آخشاملار آخشاملار
دوشه نده اوزونه ، اوقارا ساچلارین
درین خیاله دالیرام
باخدیقجا دویمورام ، باخدیقجا دویمورام
او قارا قاشلارا آخشاملار
آخشاملار، آخشاملار ، آخشاملار
اوخویان : جاوید تبریزلی
عزیز آرمین ( گؤزل آتا ) : بو آدرسی بیزه گؤنده ریب کی ائشیتمه لی اوخوماقلار سایتی دیر .
http://www.azworld.org/
85/10/20
چال چال
بیزیم جاوانلیق زامانلاریمیزدا بیر عیسی باربد واریدی که اونا عیسی بالا دییه ردیلر . عیسی باربد آشیقیدی . سازین اله آلیب چالاندا مجلیس شادلیقنان دولاردی . گؤزل چالیردی ، گؤزل اوخوردو .هردن بیر تبریز تلویزیونو ندا اوخویاردی . دئییرم بس کی 30 ایل اولار کی او دونیایه گئدیب . بوگون بو اوخوماغی یادیما دوشدو .
...
ائویمیزده شنلیک وار
دوزولوبدور قوناقلار
آچیلیبدیر سوفره لر
دوزولوبدور تحفه لر
چال چال چال
تار کامان بیر هاوا چال
چال چال چال
بیر شنلکی سن هاوا چال
چال چال چال
قوی اوغلان قیز اویناسین
چال چال چال
بوتون مجلیس اویناسین
بوتون مجلیس اویناسین
چال چال چال
اویناسین قاینانالار
چال چال چال
اویناسین قایناتالار
چال چال چال
به ینه ن گلین اویناسین
چال چال چال
بوتون مجلیس اویناسین
85/10/07
آذربایجان ماهنیلاری دانلود اوچون
منبع :http://garagila.blogfa.com/85064.aspx
85/10/07
دئ گؤروم کیمین یاری سان ؟
عاشیق زلفیه افلاطون قباد اوغلو بیر گؤزل اوخوماق اوخویوبلار
...
آی نازلانیب گلن دیلبر
دئ گؤروم کیمین یاری سان ؟
بیر بیزلره ائیله خبر
دئ گؤروم کیمین یاری سان ؟
دئ گؤروم کیمین یاری سان ؟
...
آی یولومدا دوران اوغلان
دئمه ره م کیمین یاری یام
آی اؤرونو یوران اوغلان
دئمه ره م کیمین یاری یام
دئمه ره م کیمین یاری یام
...
بیر یاشیل باشلی سونا سان
سالمیسان منی اودا سن
ایسته ره م منیم اولاسان
دئه گؤروم کیمین یاری سان ؟
دئ گؤروم کیمین یاری سان ؟
...
من کی سولار سوناسی یام
هر بوداغا قوناسی یام
چتین سنین اولاسی یام
دئمه ره م کیمین یاری یام
دئمه رم کیمین یاری یام
...
یوللاردا قویما گؤزومو
گئتسه ن اؤلدورره م اؤزومو
یئره سالما گل سؤزومو
دئ گؤروم کیمین یاری سان ؟
دئ گؤروم کیمین یاری سان ؟
...
اؤزونو اؤلدورمه اوغلان
عالمی گولدورمه اوغلان
هر کیمه بولدورمه اوغلان
من تکجه سنین یاری نام
من تکجه سنین یاری نام
85/09/28
سئوگی
ائلــه بيــلدين اؤتَـــری بير هـــوس دی
سَن بيلممه دين بو سِئوگينين قـدرينی
نــه بيلَيديم چَه کديکلَريــــم عـبث دی
سَـن بيلمَدين بو سِئوگينين قدرينی
اوره َگيمده نِـــئچه كَـــــــدَر ســــيزلادی
باخيشلاريم داييم سَـــني ايـــزلَدی
حَســـرَتيله يوللارينــی گــــؤزلَديــــم
سَـن بيلمَدين بو سِئوگينين قدرينی
يوخي ايدي بلكه سـنه بو ســئوگي
سـاچلاريمدا دؤنـدی دَنه بو سِئوگي
حئييف بيرده هاچان دؤنه بو سِئوگی
سَن بيلمَدين بـو سِئوگينين قـدرينی
اوخویان : کؤنول خاسی یوا
ایسته سه ز بو گؤزل اوخوماغا قولاق وئره سیز تلخ و شیرین وبلاکینا باش وورون
http://kadco.blogfa.com/
85/09/25
دانلود اوچون ماهنیلار
اين آهنگ هاي زيبا براي عزيزان ترك ايراني برايگوشدادنو دانلود روي اهنك كليك نماييد
براي قراردادن آهنگ ها در ويلاگ يا سايتتان آدرس اهنگ را در كد زير قرار دهيد
Mahnilar
منبع :http://garagila.blogfa.com/85064.aspx
85/09/19
قارا گیله ماهنی سینین تاریخی
تاریخ موسیقی قاراگیله
قارا گيله؛ تبريز شيوه سي ايله " قره گيله" ميلّي فولکلوروموزا، داخيل اولان موعاصير نغمه لردن دير. هر بير آذربايجانلي بو ماهنينين بير نئچه بنديني بيلير و اوخويور. اوستاد شهريارين نوستالژيک "حيدربابا" اثري يارانماميشدان قاباق قاراگيله تبريزده اوخونوردو و ايندي ده اوخونور. تانينميش خوانندهلردن بيرينجي دفعه روبابه خانيم مورادووا اؤز احساسلي سسي ايله قاراگيله ني اوخودو اونا گؤره ده اونون اؤزو قاراگيله آدلاندي. 1968-جي ايلده آذربايجانين نابيغه بسته کاري، مايسترو نيازي قارا گيله ني سيمفونيزه ائتدي و موسيقي دونياسيندا ابدي ساخلادي. نيازي اوشاقليقدا تبريزده اولوب، سونرالاردا بير نئچه دفعه تبريزه موسافيرتلر ائيلهميشدي. او بيليردي کي، قاراگيله جنوبون رمزلريندن بيريدير. مايسترونون سيمفوني سي قارا گيله ني داها دا ديللره سالدي. شوکت خانيم ايسه اورکستر و کور گروهو ايله قاراگيله ني اؤز اورگه ياتان سسي ايله اوخودو. قاراگيله عاشيقانه احساسلاري آچيق شکيلده ديله گتيرديگنه گؤره سنتي بير جامعه ده عمومي يئرلرده اوخونموردو. آما قاراگيله گونئي آذربايجانين ملي حکومتيندن سونرا تبريزلي مهاجرلرين واسيطه سي ايله شومالي آذربايجانا گئتدي و شوکتين سسي ايله راديو دالغالاري اوستونده اؤز دوغما شهري تبريزه قاييتدي و باغلي قاپيلارين هاميسيني آچدي . ساوئت حکومتي دؤرونده باکي دا اوخونان قاراگيله، سياسي باخيشلارا گؤره بير آز دگيشيلميشدي. مثلا " تبريزين يوللاري" يئرينه " شهرين کوچه لري" اوخونوب . آما تبريز راديوسونون خواننده سي خانيم فاطمه زرگري اصيل متني دوز اوخويوب. قارا گيله ساده معناسيندا ايستر کيشي ايستر ايسه خانيم اولان بير قاراگؤز انسان دئمک دير. آما تبريزده قارا گيله "منيم عزيزيم" معناسيندا ايشلهنيرو مهربانليق سؤزودور. قارا گيله مجازي معنادا "جانيم"،"عشقيم"،" اورگيم" دئمکدير. قاراگيله نين اصل کامل متني 19 بنددن عيبارت دير. هربند ايسه ايکي حيصه دير. اوّل حيصه ده سس لر اوزون ايکينجي حيصه ده سس لر قيسادير. نغمه نين ريتمي تبريز لهجه سي ايله دوز گلير و اون دوققوز بندين هاميسيندا آزمي چوخ تبريز نشانه سي وار. گولوستان باغي، چيراغ گاز، ورشو خياباني، قلمدان و باشقا بو کيمي سؤزلر قاراگيله نين موحاريبه دؤرونده تبريزده يارانديغيني گؤسترير.قارا گيله نين کاميل متني ايکينجي دونيا موحاريبه سيندن سونرا تبريزده "چمن آرا" نشر مرکزي طرفيندن " آذربايجان تصنيف لري" آدي ايله نشر ائديليب. سونرادان پرويز پرويزي اؤزونون "باکي و قفقاز تصنيف لري"،"ترکي استانبولي تصنيف لري" دن عيبارت اولان 95 صفحه ليک کتابيندا بونو يئني دن چاپ ائديب آما بو کيتابلارين هر ايکي سي چوخ آز ياييليب و ايندي آنجاق بعضي کيتابخانالاردا قالير. 2001-جي ايلده آذربايجانين مشهور ژورناليستي رافائل حسين اوف، قاراگيله نين کاميل متنين پرويز پرويزي نين کتابيندان گؤتوروب. و "ميلتين ذره سي" آدلي اؤز کتابيندا چاپ ائديب. تبريزه مخصوص اولان سؤزلري آذربايجان يازيچيلار بيرليگنين قودرتلي يازيچي سي بالاش آذر اوغلودان سوروشوب و يازيب. رافائلين بو کتابي باکي دا آذر نشر طرفيندن ياييليب. من ده قارا گيلهني بو کيتابدان گؤتوروب عرب اليفباسينا کوچورموشم. اگر قارا گيله سئوداليلار اوچون "عاشيق" و "معشوقه" معناسي وئريرسه عوضينده تبريزلي مهاجيرلره يا هر-هانسي سببه گؤره غوربت ده ياشايان هر بير گونئي آذربايجانلي اوچون تبريزين اؤزو دئمک دير. تبريزي اؤزلرينه يار بيلن لر قارا گيله سؤزو ايله وطن عشقينده يانيرلار. هم آغلادير همده گولدورور. هر اوخويان و زومزومه ائيلهين ايستهديگي سؤزو اونا آرتيرير. يازيلان اون دوققوز بندين بير نئچه سي کاميل دگيل. تبريزين بعضي محلهلريندن قارا گيله نين بندلرينده اوخونور آما بو متن ده يوخدور. نومونه اوچون: " گلميشم قاپيوا حاليوي سوروشام" و " کوچه زدن گئچيرم سايلم ساييل" اومود
85/09/19
Qaragilə (قارا گیله )
Qaragilə
Gəlmişəm otaqına oyadam səni,
Qara gilə, oyadam səni.
Nə gözəl xalq eyləmiş yaradan səni,
Qara gilə, yaradan səni.
Götürüb mən qaçaram aradan səni,
Qara gilə, aradan səni.
Qizil gül əsdi,
Səbrimi kəsdi,
Sil gözün yaşın, qara gilə,
Ağlama bəsdi.
*********
Təbrizin küçələri dolan ba dolan,
Qara gilə dolan ba dolan.
Əyər məni sevmirsənç get ayrı dolan.
Nə mənə qız qəhətdirç nə sənə oğlan,
Qara gilə, nə sənə oğlan.
Dərbənd aralı,
Könlüm yaralı,
Bir yar sevmişəm, qara gilə,
Təbriz maralı.
*ـ*ـ*ـ*ـ*ـ*ـ*ـ*ـ*ـ*ـ*ـ*ـ*ـ*ـ*ـ*
آمده ام به اتاقت تا بیدارت کنم چشمون سیاه
چشمون سیاه بیدارت کنم
چقدر زیبا آفریده است تو را پروردگار
چشمون سیاه پروردگار تورا
تو را بر می دارم و فرار میکنم از میان
چشومن سیاه از میان
گل محمدی لرزید
صبر مرا برید
پاک کن اشکهایت را چشمون سیاه
گریه نکن بسه
*********
کوچه های تبریز را بگرد چشمون سیاه
بگرد چشمون سیاه
اگر مرا دوست نداری برو جدا بگرد از من
برو جدا بگرد چشمون سیاه
نه برای من قحطی دختر است نه برای تو قحطی پسر
چشمون سیاه نه برای تو دختر
کوچه ما فاصله دار است
قلب من هم زخمی هست
به یاری عاشق شده ام که آهوی تبریز است
منبع :http://garagila.blogfa.com/85034.aspx
85/09/10
آخشام ماهنیسی
آخشام ماهنیسی
آخشام ماهنیسی
قاش قارالیر کولگه توتور یاواش یاواش مشه نی
کونلوم سسله گوزوم یولدا گوزلییرم من سنی
صبریم گددی هاردا قالدین قاش قارالدی گلمییر
بلکه منیم کونلومدکی دویونتونو بیلمییر
آآآآه دویونتونو بیلمییر
آآآآه دویونتونو بیلمییر
آیدین گویلر اوجا داغلار گوی مشه لر آرزولار
سیزی گوردوم اورییمده آشدی داشدی آرزولار
صبریم گددی هاردا قالدین قاش قارالدی گلمییر
بلکه منیم کونلومدکی دویونتونو بیلمییر
آآآآه دویونتونو بیلمییر
آآآآه دویونتونو بیلمییر
منبع:http://azarimaral.mihanblog.com/
منبع:http://azarimaral.mihanblog.com/
85/08/30
آذربایجان ماهنی لاری : عاشقم کیمه یالواریم
اوخویان : ابولفتح
آسوده ایدین دوشدون عجب زحمته کؤنلوم
سالدی سنی سئودا بو قدر محنته کؤنلوم
یاریله دئییب گولدوغون آنلار نئجه اولدو
حسرت قویوب هیجران سنی بیر صحبته کؤنلوم
عشق آتشی ، گه نجلیک هوسی ، بیرده گؤزه للیک
جذب ائتدی بوتون وارلیغینی صنعته کؤنلوم
نادانلارا باش ایمه اگر گئتسه حیاتین
دیمه ز بو جانین واردیر ، مننته کؤنلوم
من ساده لیقین عاشیقیه م ساده دولاننام
بیر عمردوراویمامیشام شهرته کؤنلوم
....
گؤزلرین گؤیچه کدیر ، بویوندور بسته
ایلین بادام ایچی دوداغین پوسته
هر نه دئسه ن جمله دئ گؤزوم اوسته
عاشقم کیمه یالواریم
نه دئییم کیمه یالواریم
اوره گینده سیریم چوخدور سویگولوم
بیر یاخین گل سیرریم سنه سویلویوم
گؤزوم گؤردو کؤنول سئودی نئینییم
عاشقم کیمه یالواریم
یازیغام کیمه یالواریم
قوشا قوشا خاللاری وار اوزونده
وسمه قاشدا ، سرمه سی وار گرزونده
شهد شکر صحبتینده سؤزونده
عاشقم کیمه یالواریم
نئینییم کیمه یالواریم
منبع :http://azarimaral.mihanblog.com/Page-1.ASPX
85/08/20
سئودا
دانیشیب گولمویورسن سئودا
حالیمی بیلمییرسن سئودا
گؤروشه گلمییرسن سئودا
اوره گیمی اوزورسن سئودا
سئودام سئودام منیم سئودام
عمروم گونوم جانیم سئودام
سنه یالواریرام سئودام
سنسیز آغلاییرام گل
غنچه ایدیم گول اولدوم سئودا
بوی آتدیم سنبل اولدوم سئودام
بیر دیل بیلمه ز قوشویدوم سئودام
اوخودوم بلبل اولدوم سئودام
سئودا سئودا منیم سئودام
عمروم گونوم جانیم سئودام
سنه یالواریرام سئودام
سن سیز آغلاییرام گل
اوخویان : جاوید تبریزلی
منبع :http://azarimaral.mihanblog.com/
85/08/15
گؤزلدیر
داغلاردا دومان گؤزلدیر
قاشلارین کامان گؤزلدیر
سؤزونه هئچ بیر سؤز اولماز
گؤزلرین یامان گؤزلدیر
آلیبدیر عاغلیمی باشدان
کئچمه ک اولمور او گؤز قاشدان
سنی من یامان سئویره م
اوره کدن جاندان سئویره م
من گل ائیله وفا یار
عاشیقه ائتمه جفا یار
او قارا گؤز اولماسایدی
عهدیمیز دوز اولماسایدی
اونا هئچ گؤنول وئره ردیم
سؤزوموز سؤز اولماسایدی
آلیبدیر عاغلیمی باشدان
گئچمه ک اولمور او گرز قاشدان
سنی من یامان سئویره و
اوره کدن جاندان سئویره م
منه گل ائیله وفا یار
عاشیقه ائتمه جفا یار
سویوبلر باشیم ایه نده
سنه من یاریم دئیه نده
سانارام دونیا منیم دیر
گؤزونه گؤزوم ده یه نده
آلیبدیر عاغلیمی باشدان
گئچمه ک اولمور او گؤز قاشدان
سنی من یامان سئویره م
اوره کدن جاندان سئویره م
منه گل ائیله وفا یار
عاشیقه ائتمه جفا یار
یارالییام آلبوموندان
منبع:http://azarimaral.mihanblog.com/Page-2.ASPX
85/08/15
ماهنیلار
آیریلیق
فیکریندن گئجه لر یاتا بیلمیرم
بو فیکری باشیمدان آتا بیلمیرم
دئییرم چون سنه چاتا بیلمیرم
آیریلیق، آیریلیق ، آمان آیریلیق
هر بیر دردن اولار یامان آیریلیق
اوزوندور هیجرینده قارا گئجه لر
بیلمیرم من گئدیم هارا گئجه لر
ووروبدور قلبیمه یارا گئجه لر
آیریلیق، آیریلیق ، آمان آیریلیق
هر بیر دردن اولار یامان آیریلیق
یادیما دوشنده آلا گوزلرین
گویده اولدوزلاردان آلام خبرین
نئیله ییم کسیبدیر مندن نظرین
آیریلیق، آیریلیق ، آمان آیریلیق
هر بیر دردن اولار یامان آیریلیق
آیریلیق دردینی چکمه ین بیلمز
یاردان آیری دوشن گوز یاشین سیلمز
دئییرلر اینتظار خسته سی اولمز
آیریلیق، آیریلیق ، آمان آیریلیق
هر بیر دردن اولار یامان آیریلیق
نئجه کی ائلیمدن آیری دوشندن
سورار بیربیرینی گوروب بیلندن
حسرتله سیزلا یار داییم بو غمدن
آیریلیق، آیریلیق ، آمان آیریلیق
هر بیر دردن اولار یامان آیریلیق
ایل لردی اوزاغام آرخام ائلیم دن
بلبلم دوشموشم آیری گولوم دن
جور ایله آییریب شیرین دلیم دن
آیریلیق، آیریلیق ، آمان آیریلیق
هر بیر دردن اولار یامان آیریلیق
اولوبدور بیگانه یاریم_ یولداشیم
غریبه ساییلیر سئوگیم – سیرداشیم
بوجاوان چاقیمدا آغاردیب باشیم
آیریلیق، آیریلیق ، آمان آیریلیق
هر بیر دردن اولار یامان آیریلیق
منی آغلاداندان گولوش ایسته رم
آیری دوشنیمله گوروش ایسته رم
حصاری ییخماغا یوروش ایسته رم
آیریلیق، آیریلیق ، آمان آیریلیق
هر بیر دردن اولار یامان آیریلیق
سئوگیلیک اولوبدور شانی فرهادین
سئوگی سی هاردادیر ،هانی فرهادین
دییه ره ک چیخاجاق جانی فرهادین
آیریلیق، آیریلیق ، آمان آیریلیق
هر بیر دردن اولار یامان آیریلیق
منبع :http://www.lalsevda.blogfa.com/
85/08/09
صمد عمی گلمدی
بیرآزجانادا رحمتلی صمد بهرنگی نین تعزیه سینده اوخونان اوخوماقی یازاق .
بهارین او اوزون گونو نه اولدو
گئنه باغچادا آچیلان گول سولدو
اولدوزون گؤزلری یاشیلا دولدو
داها آراز اوسته ن گه می گلمه دی
آی اوشاقلار صمد عمی گلمدی
نامردین قاراسی نه ایتمه ز اولدو
اوره گیم یاراسی نه بیتمه ز اولدو
گئتدی آرخاداشیم قئییتمه ز اولدو
داها آراز اوسته ن گه می گلمه دی
آی اوشاقلار صمد عمی گلمدی
گلین گئداق دریالاری آختاراق
او قارا بالیخدان بیر نیشان تاپاق
بلکی ائلیمیزین قیصاصین آلاق
داها آراز اوسته ن گه می گلمدی
آی اوشاقلار صمد عمی گلمدی
بو اوخوماقی چوخدانلاردا ائشیتمیشدیم . ایندی ده درنا سایتیندا ائشیتدیم سیزین اوچون یازدیم . بونو کیم اوخویوب بیلمیره م اما من ۱۳۵۸ ایلینده بونو ائشیتمیشدیم .منبع :http://azarimaral.mihanblog.com/Page-1.ASPX
85/06/25
آیریلیق
گجلر فکرنن یا تا بیلمیرم
بو فکری باشیمنان آتا بیلمیرم
گجلر عشقینن یاتا بیلمیرم
بو عشق باشیمنان آتا بیلمیرم
نی نییم که سنه چاتا بیلمیرم
آیریلیق آیریلیق امان آیریلیق
هر بیر دردتن اولار یامان آیریلیق
اوزون دو هجرینن گارا گجلر
بیلمیرم من گدیم هارا گجلر
وروب دو دردیم یارا گجلر
وروب دو دردیم یارا گجلر
آیریلیق آیریلیق امان آیریلیق
هر بیردردتناولار یامان آیریلیق
گئجه لر فکریننن یاتا بیلمیرم
بو فکری باشیمنان آتا بیلمیرم
نینیئم کی سنه چا تا بیلمیرم
آیریلیق ، آیریلیق ، آمان آیریلیق
هر بیردردتناولارِ یامان آیریلیق
اوزوندو هجریننن قارا گئجه لر
بیلمیرم من گدیم هارا گئجه لر
ووروبدو قلبیمه یارا گئجه لر
آیریلیق ، آیریلیق ، آمان آیریلیق
هر بیردردتن اولار یامان آیریلیق
منبع :http://azarimaral.mihanblog.com/
85/06/15
ماهنی | ندن اولدو
سن گؤزل بیر بالاسان مارال باخیش جانلار آلان
آی قاباق لاله یاناق سئوگیلی سین درده سالان
گؤزلیم ناز ائله مه آغرین آلیم اینصافا گل
بو جاوان عاشیقینی هیجر اودونا سالما گؤزل
سنه من قوربان اولوم آی قارا قاش آی قارا تئل
منی مین درده سالیب اؤزگه لره باغلاما بئل
گؤزلیم سئودیگینین دردینی چکمه کده لبین
قالمادی منده نه طاقت نه ده کی صبرو قرار
صبرو قرار صبرو قرار
نازلی بالام نازلی یاریم اینصاف ائله
قاشلارین قلم کیمی ، کیپریکلرین اوخدو سنین
حسرتیندن اؤلورم یار خبرین یوخدور سنین
گؤلریم گؤردو سنی ، سئودی اونو یاندی کؤنول
منی مجبور ائله ییب زولفونه باغلاندی کؤنول
سنه من قوربان اولوم آی قارا قاش آی قارا تئل
منی مین درده سالیب اؤزگه لره باغلاما بئل
گؤزلیم سئودیگینین دردینی چکمه کده لبین
قالمادی منده نه طاقت نده کی صبر و قرار
صبرو قرار صبر و قرار
باخیشین جانلار آلیر گول یاناغین آیه ده یه ر
یار سنین بیرجه سؤزون بوتون بو دونیایه ده یه ر
جان دییه جان ائشیده ک ، کؤنلو جاوان قلبی تمیز
بئله خوش گونلر ایچینده یاشییاق گول کیمی بیز
سنه من قوربان اولوم آی قارا قاش آی قارا تئل
منی مین درده سالیب اژگه لره باغلاما بئل
گؤزلیم سئودیگینین دردینی چکمه کده لبین
قالمادی منده نه طاقت نه ده کی صبر و قرار
صبرو قرار صبرو قرار
اوخویان : ربابه مراد اوا
منبع :http://www.azarimaral.mihanblog.com/
85/06/10
ماهنی | آذربايجانيم
آذربایجانیم
سن سیز داریخمیشام ؛ بیلرسن نئجه
گلیرسن یوخوما هر گون هرگئجه
گله ئیدم قوینونا ایسته دیگیم جه
دردیمین درمانی آذربایجانیم
کاش گلیب گوریدیم- حالینی بوله یدیم
آغلایان گوزونون-یاشینی سیله ئیدیم
آمنیم گولشنیم آذربایجانیم
کئچیلمز یولللارین کئچه بوله ئیدیم
شاه بولاغ سویوندان ایچه بوله ئیدیم
دردیمین درمانی آذربایجانیم
سوندو اوره گیمی نئچه آرزولار
سیخدی اوره گیمی سیخدی دویغولار
کاش یئتیره سنه منی بویوللار
آمنیم گولشنیم آذربایجانیم
اجدادیمی خبر آلسان
تورک اوغلویام تورکم اوغول
آذربایجان منیم ائلیم
آذربایجان منیم ائلیم
دوغرانسادا دیلیم دیلیم
باشقا دیله چونن دگیل
آنا دیلیم اولن دگیل
دیلیم اولسه من ده اوللم
آنا دیلیم اولن دگیل
باشقا دیله چونن دگیل
ماهنی : رازیم پاشایف/رحیم شهریاری/فخرالدین رحیم اف
منبع:http://azarimaral.mihanblog.com/Page-2.ASPX
85/06/05
چیم ناز خانیم
قاپی دا دوران منم من
بوینونو بوران منم من
عشقینه یانان منم من
قادانی آلان منم من
قاپینی آچ گلیم خانیم
آی چیمی چیم ناز خانیم
آی چیمی چیم ناز خانیم
گول کیمی چیم ناز خانیم
سن منه های وئر خانیم
لیمونلو چای وئر خانیم
شکردن سای وئر خانیم
بیر بوسه پای وئر خانیم
قاپینی آچ گلیم خانیم
آی چیمی چیم ناز خانیم
آی چیمی چیم ناز خانیم
گول کیمی چیم ناز خانیم
یاری یولدان دیل ائیلر
اوغلان قیزا گؤز ائیلر
قیز اوغلانا ناز ائیلر
هره بیر جور سؤز ائلر
قاپینی آچ گلیم خانیم
آی چیمی چیم ناز خانیم
آی چیمی چیم ناز خانیم
گول گیمی چیم ناز خانیم
یاریم یار اوتاغیندا
گؤزل ، جان اوتاغیندا
بیر غونچه گول آچیلیب
ائوین یان اوتاغیندا
قاپینی آچ گلیم خانیم
آی چیمی چیم ناز خانیم
آی چیمی چیم ناز خانیم
گول کیمی چیم ناز خانیم
اوخویان : قدیر
منبع:http://azarimaral.mihanblog.com/
85/05/30
داغلی اوره ک
دردیم اولماسا ؛من آغلامازدیم
کونلومو وئریب بئل باغلامازدیم
بیلسه ئیدیم سنین وفا سیزلیغین
داغلی اوره گیمی هئچ داغلامازدیم
سن سیز دنیز لره آخیب گئدردیم
اوجازیروه لردن من چاغلامازدیم
اونو دویسان اونود؛من سنی آختاراجاغام
سن وئرن سئوگی نی قلبیمده ساخلایاجاغام
آغلاتما منی
گوزله ریم سریلیبدیر گلدیگین یوللاراگل
یالقیزلیقدان اوشویور ساریل بوقوللاراگل
ساز دیله گلمه ئیر مئچ –گوزگوزگورمه ئیر هئچ
آغلاتما منی
آیلار تئز اوتوشور ؛ساچیمادن دوشور
بیلمیرسن آغ تئللر ؛باشانه دن دوشور
ماهنی : علی داشقین
منبع :http://azarimaral.mihanblog.com/


text:
حضرت محمد (ص) غرب عالملری نظرینده
ربیع الاولین اون یئددینجی گونو، رحمت پیغمبری حضرت محمد (ص) و جعفری مذهبینین مؤسسی امام جعفر صادقین (ع) ولادت بایرامی بوتون انسانلارا مبارک اولسون
حضرت محمد (ص) انسان حیاتینین تاریخی بویو، مسیر تعیین ائلهین بیر شخصیّتدیر. بیری دوشونجه و منطق اهلی اولسا بو مسألهنین کناریندان اعتناسیز ردّ اولا بیلمز.
بو یازیدا حضرت محمدی (ص) نه بیر مسلمان گؤزو ایله یوخ بلکه غیر مسلمان عالملرین گؤزو ایله نظاره ائلیهجهییک.
میخائیل. ه .هارت، Michael.H.Hart، (1932.م)، آمریکالی معاصر محقق «یوز» آدیندا کتابیندا تاریخ بویو یوز تأثیرلی انسانین آدینی یازاندا حضرت محمدی لیستینین باشیندا یئر وئریب دئییر:
« محمدی تأثیرلی شخصیّتلر لیستینین باشیندا یازماغیم بیر عدّهنی متعجب ائلیه بیلر آما او دین و دنیادا فوق العاده موفق اولان تکجه کیشی ایدی».[1]
توماس کارلایل،Thomas Carlayle، (1881-1795.م)، مشهور اسکاتلندلی تاریخچی، اؤز «قهرمان و قهرمان پرستلیک» (Hero And Hero worship) کتابیندا حضرت محمد (ص) بارهده بئله یازیر:
« غربین بو کیشی بارهده اولان معناسیز تعصبلردن قایناقلانان یالانلاری و تهمتلری، فقط بیزیم خفّتیمیزه سبب اولور.»
او آیری یئرده بئله یازیر:
«بو چؤل اوغلو، درین اورگی و نفوذلو قره گؤزلری و وسیع اجتماعی روحی ایله جاه طلبلیقدان سونرا بوتون فکرلری اؤزونده ییغمیشدی. نه قدر بؤیوک و آرام روح! او، عشق شورو و حرارتدن ساوایی آیری زادلا ایشی اولمایانلارداندیر. او کسلردندیر کی طبیعت اونلاری مخلص و صمیمی ائلهییب. آیریلاری اؤزلرینی شعارلار و بدعتلر یولوندا ایتیردیگی زماندا، بو کیشی اؤزونو او شعارلارا بورویوب محصور ائلیه بیلمیردی. وارلیغین بؤیوک رمزی اؤز جلال و جبروتی ایله اونون نظرینده پارلاییردی. هئچ بدعت و قارانلیق، وصف اولونماز حقیقتی اوندان گیزلده بیلمزدی و همان حقیقت نداسی ایدی کی دئییردی: «من وارام». ائله بیر کیشینین سؤزو طبیعتین قلبیندن اولان مستقیم سسدیر. جماعت اونا قولاق آسمالیدیلار، ائله سسه قولاق آسماسالار هئچ سسه اعتماد ائلهمک اولماز. چونکی هر شئی اونون قاباغیندا، یئل کیمیدیر».[2]
کارن آرمسترانگ ، Karen Armstrong، (م.۱۹۴۴ -)، 7 ایل بویو راهبه اولموش انگلیسلی یازیچی و محقق، اسلام پیغمبری زندگانلیغی بارهده یازدیغی کتابیندا بئله یازیر:
«بیز محمده تاریخین بؤیوک چهرهلرینه باخدیغیمیز گؤزده باخساق، چوخ راحت اونون بشر تاریخینین لاپ بؤیوک نابغهسینی اولماغینا ایناناجاییق. بو اینام اونون قرآن گتیرمهسی، بؤیوک دین یاراتماسی و یا اونون نظامی فتحلرینه گؤره یوخ بلکه اونون خاص شرایطده بؤیومهسی، مقاومت ائلهمهسی و موفق اولماسینا گؤره بیزده یارانار».
«بیز عصرلر بویو محمددن خشن بیر چهره، رحمسیز ساواشچی و خودبین سیاستچی یاراتماق ایستهمیشیک. بیر حالدا کی او چوخ احساسلی و مهربان کیشیدی. اونون مهربانلیغی او قدر ایدی کی حیوانلاری اینجیتمکدن بئله چکینردی».[3]
گوستاو لوبون، Gustave Le Bon ، (1931-1841.م)، فرانسهلی شرق شناس، «عرب مدنیّتی» کتابیندا محمد و اونون دینینی تحلیل ائدیب یازیر:
«پیغمبرین اَن بؤیوک معجزهسی اؤلمهمیشدن اوّل داغینیق عرب قافلهسینی بیر یئره ییغیب واحد بیر ملّت تشکیل وئرمهسی ایدی. ائله بیر ملّت کی هامیسی بیر دین قاباغیندا خاضع و بیر رهبره مطیع اولدولار».
سونرا یازیر: «انسانلارین دَیَرنی یاخشی ایشلری و اثرلری ایله اؤلچمک ایستهسک، محمد تاریخین اَن بؤیوک انسانی اولار».
او محمدین دینینین اعتقادلاری بارهده یازیر:
«توحیدی فقط اسلام دینی دنیایه گتیردیگی اوچون بو بارهده اؤزونه اؤیونه بیلر».
او ادامهده یازیر: «اسلامین تایسیز راحتلیگی، خالص توحید اساسیندادیر و اسلامین ترقّی رمزی ائله اونون آسان و راحت اولماغیندادیر. بونا گؤره اسلامی تانیماق چوخ راحتدیر. اسلام، سالم عقلین قبول ائلهمهدیگی مطلبلردن اوزاقدیر آما آیری دینلرده اوجور زادلارا چوخ راستلانماق اولور. یعنی آیری دینلرده گؤرونن تناقضلر و بوروشوقلوقلار، اسلامدا یوخدور. هرنه دوشونسز اسلامین بو دئدیگیندن داها ساده اولا بیلمز کی: «الله بیردیر؛ انسانلار هامیسی الله قارشیسیندا برابردیلر؛ نئچه دینی واجباتی یئرینه گتیرمکله انسان جنّته چاتار و اونلاردان اوز چئویرمکله جهنّمه گئدر». هر هانسی طبقهدن اولان هر مسلمانا راست گلسز بوتون اسلام اصللرینی و اونا واجب اولانلاری بیلیر و نئچه قیسا و ساده جمله فورموندا دئیه بیلر».[4]
لورا واکسیا واگلیری، Loura Vaccia Vaglieri ، (1989-1893.م)، ایتالیانین ناپل دانشگاهینین اوستادی پیغمبریمیز بارهده یازدیغی رسالهده بئله دئییر: « عرب پیغمبر، الله-ی ایله رابطه تأثیرینده اوندا یارانان وحی سسی ایله، خرافات و جادوپرستلره و فسادا اوز قویموش مسیحیت و یهودیت دینلرین تابعلرینه اَن پاک و خالص وحدانیّتی ارائه وئردی».
«او آشکار اولاراق، سایر وارلیقلاری یارادانا شریک ائلیهن بشرین ارتجاعی تمایلاتی و کهنه پرستلیک رغبتلرینین قاباغیندا دایاندی».
«بوتون تواضع ایله خودبینلیک و غرور سدّینی سیندیرماغا قیام ائلهدی. محمد، الله دینینین مبلغی کیمی اؤز شخصی دشمنلرینه مهربان و رحیم ایدی. اونون ذاتیندا ، انسان فکرینه محترم اولان، ایکی رحم و عدالت صفتلری قاریشمیشدی».[5]
آنه ماری شیمل، Anne marie Schimmel، (2003-1922.م)، آلمانلی شرق شناس «الله رسولو محمد» کتابیندا یازیر: «روانشناسلار و دین فئنومولوگلاری اسلام واسطهسی ایله اونلارین اختیاریندا قویولان پیغمبره عاشقانه اخلاص نمونهسینی گؤرهجکلر. هامیسی بیلهجکلر کی محمدین شخصیتی قرآن کنارنیدا، مسلمانلارین یاشاییشینین مرکزیندهدیر. پیغمبر ابدیّته قدر اونون پیغمبرلیگینه اینانانلارا حسنه اسوه کیمی قالاجاق».[6]
[1]میخاییل.ه.هارت " تاریخین یوز تأثیرلی شخصیّتی " کتابیندا، صفحه 33، نیویورك ، 1978
M.H. Hart, THE 100: A RANKING OF THE MOST INFLUENTIAL PERSONS IN HISTORY, New York, 1978, p.33..
[2] THOMAS CARLYLE’S COLLECTEF WORKS,LIBRARY EDITION, IN THIRTY VOLUME, Vol. XII, Heros AND HERO_WORSHIP, London, Chapman and Hall,1869.p.53,64,65.
[3] محمد: اسلام پیغمبرینین یاشاییشی، ص 38و 201، کارن آرمسترانگ، کیانوش حشمتینین ترجمهسی، حکمت نشریاتی.
[4] اسلام و عرب مدنیّتی ، ص 128، 129،141، 142، گوستاو لوبون، سید هاشم رسولی محلاتینین ترجمهسی (هاشمی)، کتابچی نشریاتی.
[5] اسلامین سرعتلی ترقیسی ، ص338،332و337، لورا واکسیا واگلیری، «محمد و قرانین محضرینه تقصیر عذری» کتابینین ضمیمهسی، جان دیون پورت، سید غلامرضا سعیدینین ترجمهسی، اطلاعات نشریاتی.
[6] الله رسولی محمد، یازیچینین مقدمهسی ص 7، آنه ماری شیمل، حسن لاهوتینین ترجمهسی، علمی فرهنگی نشریاتی.


text:
چالیش ائللر سایاغی سای قرانی، سای، آغی
آغ، قارادیر پیس گونده بیر بیری نین دایاغی
عاقیل آدام قورولماز سن بورماسان بورولماز
ایش لر گره ك قاریشا بولانماسا دورولماز
بو قالا داش قالادی داش اوسته داش قالادی
بابكین داش قالاسی هامیدان باش قالادی
شیرین دیللی آچارام هر قیفیلی آچارام
دیش ایله یوخ، دیل ایله هر قیفیلی ، آچ، آرام
بورا گؤزه ل آدادی گؤزللیك بورا دادی
آغیزلاردان داد گئدیب ایندی هر زاد، آدادی
من گئتدیم گؤزوم قالدی گؤزونده گؤزوم قالدی
اورك دؤزه بیلمه دی تك منه دؤزم ، قالدی
گتیرمه یین پول، آدی ایندی هر زاد، پولادی
پولسوز پولاد اولسادا پول اریدر پولادی
سن دریادا اوزه لی اللریو وار اوز، الی
هر كس وفاسیز اولسا اللریندن اوز، الی
اینسانلار كیمی یاشا باخما قورویا، یاشا
اینسانین سعادتی باغلانیبدیر تلاشا
داش آتما قوشا دئیر داش قارانقوشا، دیر
قارانقوش یاز قوشو دور بیری یوز قوشا دیر
آیریلماز بالدان آری كام آلار بالدان، آری
نار گولوندن بال اولسا! یییه ریك بالدا، ناری
گتیرمه اینسان آدی بو توهین اینسانادی
اینسان قوشلاردان آلماز تانری وئرن قانادی
بوگول عطیر كانی دیر عطیرچی توكانی دیر
قیزیل گول قورویان اونون اؤز تیكانی دیر!
ایت آتینان قوووشماز آت ایت ایله قوووشماز
اصلین ایتیرن اینسان اینسان ایله یوووشماز
درده ده آخار سو، وار آپار باغلاری سووار
ایشلر ترسه دوشنده دووار بنانی، سووار
بو داغلار آلمالی دیر آلماسی آلمالی دیر
بابكین داش قالاسی مینلر ایل قالمالی دیر
سن یوخولو، بیز، آییق هامی یاتیب بیز آییق
بیز ایشیق آختاریریق سیز گون اولساز، بیز آییق
چالیش ائلی بیر ائله مین ائلی ییغ بیر ائله
اوره كلر بیر لشمه سه باتا بیلمز بیر ائله
چالیش خالقا دایاق اول ال اله وئر آپاق اول
تك ال ایله ایش آشماز قوللارینا، دایا، قول
هر گول بیر گون سولان دیر آز گوزلری، سولاندیر
دئمه فلكین چرخی بیزی درده سالان دیر
نوغولو وئر اوغولا قوی آغزیندا اوغولا
اوغول درده دیمه سه اوخشایاجاق او، غولا
یات دئمه میش یات،آنی آییلد مازلار یاتانی
یاتانی عزیزلر لر بو زمانه نی ، تانی
قوردون اتین قورد یییر توت یاپراقین قورد یییر
آلما،هئیوانی، ناری اؤز ایچیندن قورد یییر
كیشی دئمز بوی ، آقا بویانما هر بویاقا
اؤزگه نی آلچاق سایان اولماز اوجا بوی ، آقا
دوشنده بركه بوشا غمی غصه نی بوشا
حسرتین طلاقین وئر الین چیخمامیش بوشا
گوندوز اولاجاق گئجه گئجه قالانماز گئجه
آمما گوندوز یاتانا گوندوز اولاجاق ، گئجه
بو دونیا بیر آینادیر اینسانلاری اوینادیر
غفلتده یاتان اینسان بیلمز گون، ایل، آی، نه دیر؟
اولسون كی حق آجیدی ائل حقیقت آجیدی
محبت لی شیرین دیل هر دردین، علاجی دی
یاریم یادا سالماسا قاچمالییام سلماسا
قارا قیش گله بیلمز قیزیل گوللر سولماسا
تاپشیر مایین اوشاغا باشین سالسین آشاغا
آناسی سود، ده وئرمز آغلامایان اوشاغا
ساخلاما بیر ایل غمی قویما یئسین ائل غمی
اینسان اؤز غمین یئمز اگر اولسا ایل غمی
بال ارییر، موم قالار تورپاق گئدر، قوم قالار
آری بالی قویاندا موم اوستونه موم، قالار
باغوان قیزیل گول اكیب اكیب چوخدا كیپه، كیپ
محبت له صداقت اریییب سویون چكیب
حجری قوچاق نبی ائلیندن قاچاق نبی
دوشمانی یوردوموزدان سالمیشدی قاچاق نبی
آدینی قویدون كیشی بوراخ چكیش بركیشی
بوش یئرین بئلدار لاری خوشلاماز لار برك، ایشی
چوخ آیدن دیر دركیمیز وار بو ائله اركیمیز
آلچاق دوشمان اؤنونده اوجا قالیب اركیمیز
گئدسن بولاق باشینا باخ بولاقین داشینا
چالیش قویما محبت اوره گیندن داشینا!
چالیش قالما تلاشدان سحرلر دور اوباشدان
باشدا شعور اولماسا ثمر اومما او، باشدان
كیم تانییا آرینی تانییاجاق تارینی
بال دوه لده دوزه لده آری چالار تارینی
بو آدا گؤزه ل آدا آلدانما گؤزه ل آدا
دونیادا باغلی ده گیل گؤزه للیك، گؤزه ل، آدا
عاشیق اله ساز آلار ائلین كئفی سازالار
سازلا سؤز ائشیده نین غم غصه سی آزالار
سؤزو سؤیله بیله نه چوخ دئمه بیل، بیله نه
ایشسیز جاوان ناچاردی قوجالاندا دیله نه!
سو قایید ماز بولاقا بونو تاپشیر قولاقا
چوخ آقالار قول اولوب اولوب چوخلو قول، آقا
قلبیمده كی آرزیلار تكجه سنی، آرزیلار
سن منی ترك ائیله سن دای پرگاریم، بوزولار
چوبان سئوه ر، سوروسون داغا داشا،سوروسون
آلار اؤز قوجاقینا قوزولارین، جوروسون
آق پاپاقدیر قارا داغ قوجاق آچیب قارا، داغ
لاله نین باغریندا دا من تك واردیر قارا، داغ
بیر قوشون بیر قانادی بیر اوخ دیدی، قانادی
اوره گیمدن قان آخار هاردا گلسه، قان، آدی
آخرین ارسال: mahya28
آخرین ارسال: Lord Forum
آخرین ارسال: Lord Forum
آخرین ارسال: Lord Forum
آخرین ارسال: Lord Forum


text:
داوود اوغلو قیبریس پرزیدنتی مصطفی آکینجی، جمهوریت مجلیسینین صدری سیبل سیبر و باش ناظیر عمر کالیونجو ایله گؤروشهجک
اسد رژیمی باییربوجاق تورکمن بؤلگهسینه سالدیری اوچون فرقلی بؤلگهلردن یئنی جبههلر آچماغا چالیشیر
اوچ اوشاق حیاتینی ایتیردی 15 اوشاق دا یارالاندی
ترودو، تورکیه ایله روسیانین موضوع حاقیندا دیالوق قورماسینی و گرگینلیگی سالمالارینی ایستدیکلرینی سؤیلهدی
تورکیهنین توریزم گلیرلرینده ده ایللیک اورتالاما 15-20 میلیارد یورولوق آرتیش اولماسی گؤزلنیلیر
مسییه ان یاخشی اویونچو رونالدویا 5 اولدوزلو فوتبالچی اؤدولو وئریلدی
"ترجومه بورسو"نا ایسه، آلمانین فرقلی شهرلرینده تورک ادبیاتچیلارینی تانیدیجی تدبیرلر دوزنلیین و بیر چوخ تورکجه اثری آلمانجایا چئویرن Wolfgang Riemann لاییق گؤرولدو.
100 اونیورسیتهنین یئر آلدیغی لیستهیه تورکیهدن اوچ اونیورسیته گیردی
کورهسل ایستیلشمهیه باغلی اولاراق ایستیلیک رکوردونون سون ایللرده اوست اوسته قیریلماسی دیقت چئکیر


text:
بیر زامانلار سنه دنیز دئیردیلر. او زامانلار من اوشاق ایدیم. اوشاقلیق عالمینده سنی چوخ بؤیوک بیر اوقیانوس ظن ائدردیم. آما سندن هئچ زامان قورخمازدیم. چونکو سن هئچ کسی بوغمازیدین. سنی دنیز آدلاندیرارکن سنین قوینوندا بؤیودوک بیز .
سنین وارلیغیوا او قدر آلیشمیشیق کی سنین اولماماغین عاغلیمیزدا سیغا بیلمه ییر. بیز حایاتیمیزین سندن آختیغینی تازا بیلمیشیق. سنین بیزه آنا اولدوغونو تازا اؤیرنمیشیق. دئمک عؤمروموز سنه باغلییمیش. سن اولماسان بیزده یوخ اولاریق. ایندی ، اؤز اوشاقلاریوین گؤزلری اؤنونده سوزسوزلوقدان چابالایب جان وئرمکده سن!بونا نئجه دؤزمک اولار. دؤزه بیلمه دیم منده. نه الیمدن گله بیلر کی؟ سنه بیر بارداق سو گتیریردیم. یولومو کسدیلر، یولو باغلادیلار، سنه چاتا بیلمه دیم، بارداغی آلیب سیندیردیلار. دئمک سنه سو وئرمک یاساق ایمیش. مگر بورا کربلایمیش دئمک! باغیشلا منی دنیزیم، گؤز یاشلاریمدان باشقا بیر شئی سنه سونا بیلمه دیم!
برچسب ها: شعر، تورکو شعر، ترکی شعر، تورکجه شعر، اورمو گؤلو شعری، شعر برای دریاچه ارومیه، دریاچه اورمیه، ارومی گولی، اورمو گولی، اورمو شعری، نگین آذربایجان،
خبر وئرین ائلله ره،
دوشسون هامی دیلله ره،
اورمو گؤلو گؤز دیکیب،
مدد وئره ن ال له ره.
گل ایناناق سئوگی یه،
قارداشلیغا بیرلی یه،
بیزده ن یاردیم ایسته ییر،
آزربایجان اورمیه.
من آشیق آی اولایدیم،
بیر سولو چای اولاردیم،
آشیب، داشیب داغلاری،
گه لیب سنه دولاردیم.
خالقیمین دوزلو گؤلو!
گؤرمه یک سنی اؤلو،
قویوب، گئدیب، بوراخما،
بیزه قورو بیر گؤلو
بو دردی کیمه یازام؟
اوز یوردومدا یالقیزام،
ائشیدیرسن سن منی؟
بو گونلر چوخ سوسوزام.
هارای لار آی هارای لار!
دولانار ایللر – آیلار،
من سوسوزام، هارداسیز؟
سویو گتیرین چایلار!
بیلمه لیسیز سیز بونو!
گلمز گولومون سونو،
بو کیچیک اللریمله،
قورتاراجام، من اونو
برچسب ها: بایاتیلار، شعر، اورمو گؤلو، شعر برای دریاچه ارومیه،